title: Paquito D’Rivera

text: Paquito D’Rivera (s. 4. kesäkuuta 1948) on kuubalainen klarinetisti, saksofonisti ja säveltäjä. Hän on soittanut sekä jazzia että klassista musiikkia. D’Rivera aloitti uransa soittamalla klarinettia ja saksofonia Kuuban kansallisessa sinfoniaorkesterissa. Vuonna 2002 D’Riveralta tilattiin huilukonsertto ”Gran Danzón”.


title: Sortavalan pyhän Johannes Teologin kirkko

text: Pyhän Johannes Teologin kirkko on ortodoksinen kirkko Sortavalassa luovutetussa Karjalassa. Kirkko sijaitsee entisen Suomen ortodoksisen kirkkokunnan talon pihassa ja se toimi pappisseminaarin harjoituskirkkona.


text: Johannes Teologin kirkon paikalla oli vuosina 1765-1877 Sortavalan ortodoksisen seurakunnan pääkirkko, joka jäi käytöstä jo 1872 Apostolien Pietarin ja Paavalin kirkon valmistuttua. Paikalle rakennettiin myöhemmin Valamon luostarin alainen tiilinen rukoushuone. Tämä rukoushuone muutettiin arkkitehti Juhani Viisteen suunnitelmien mukaan Johannes Teologin kirkoksi vuonna 1932. Kirkko rapattiin valkoiseksi. Kirkko on 16,6 metriä pitkä, 7,6 metriä leveä ja 6-8 metriä korkea. Kellotornissa oli yhdeksän kelloa.


text: Kirkko ei kärsinyt vaurioita talvisodan ilmapommituksissa. Rauhan tultua Sortavala oli luovutettava Neuvostoliitolle. Kirkosta evakuoitiin vain alttariesineistö. Sodan jälkeen venäläiset tuhosivat kirkon sisustuksen. Jatkosodassa Suomi valloitti Sortavalan takaisin ja kirkko korjattiin vuonna 1943. Vuonna 1944 kirkko jäi kuitenkin Neuvostoliitolle. Nykyisin se palvelee jälleen ortodoksisena kirkkona Sortavalan nykyisiä asukkaita.


title: Painkiller

text: Painkiller on heavy metal -yhtye Judas Priestin vuonna 1990 ilmestynyt kahdestoista studioalbumi.


title: Painkiller

text: Levyn raskaaseen soundiin vaikutti monta tekijää: pitkäaikainen tuottaja Tom Allom oli korvattu mm. Black Sabbathia ja Thin Lizzyä 80-luvulla tuottaneella Chris Tsangaridesilla. Myös Priestin pitkäaikainen rumpali Dave Holland oli eronnut vuonna 1989 fyysisen ja henkisen rasituksen vuoksi. Uudeksi rumpaliksi löytyneen amerikkalaisen Scott Travisin kehittynyt tekniikka mahdollisti uudenlaisen soundin tavoittelun mm. nopeilla tuplabassorumpu-kompeilla. Myös Rob Halfordin vokaalit saivat uusia ulottuvuuksia.


title: Painkiller

text: Levy ylsi Britannian listalla sijalle 24. ja Billboardissa sijalle 26. Levyn nimikkoraita "Painkiller" on myös lisätty Rock Band 2- ja Guitar Hero: Van Halen-peleihin. Kappaleista "Painkiller" ja " A Touch of Evil" on tehty musiikkivideot.Vuoden 2001 remasteroidun version bonusraidat


title: Eero Puolanne

text: Eero Puolanne, MMT, (s. 15. syyskuuta 1947) on Helsingin yliopiston maatalous-metsätieteellisen tiedekunnan elintarvike- ja ympäristötieteiden laitoksen lihateknologian professori. Puolanne on toiminut professorin virassa helmikuusta 1983 lähtien, alussa vuoden viranhoitajana ja 1.3.1984 lähtien varsinaisena professorina. Puolanne siirtyi 1.8.2011 eläkkeelle, mutta jatkaa vielä yliopistossa professorisopimuksen myötä vuoden 2018 loppuun.


title: Eero Puolanne

text: Puolanne kirjoitti ylioppilaaksi Helsingin Normaalilyseosta 1966. Tämän jälkeen hän siirtyi opiskelemaan lihateknologiaa Helsingin yliopistoon, jossa hän on suorittanut sekä perus- että jatko-opintonsa. Vuonna 1971 hän valmistui maatalous- ja metsätieteiden kandidaatiksi (tutkintonimike muutettiin myöhemmin maisteriksi). Kolme vuotta myöhemmin, vuonna 1974, hän valmistui lisensiaatiksi ja tästä kolmen vuoden päästä maatalous- ja metsätieteiden tohtoriksi.


title: Eero Puolanne

text: Puolanteen työura on vahvasti akateeminen. Hän toimi opintojensa ohella lihateknologian tutkimusassistenttina 1970–1972. Tämän jälkeen hän siirtyi Suomen Akatemian palvelukseen, jossa hän ensin toimi tutkimusassistenttina vuosina 1972–1976, sen jälkeen nuorempana tutkijana 1976–1981 ja vanhempana tutkijana 1981–1983.


title: Eero Puolanne

text: Puolanteen toimiessa vielä Suomen Akatemiassa nuorempana tutkijana hänet nimitettiin myös lihateknologian dosentin virkaan Helsingin yliopistoon. Tässä virassa hän toimi vuodesta 1978 vuoteen 1983, jolloin hänet määrättiin lihateknologian vt. professoriksi. Hänen hoidettuaan professuuria vuoden verran hänet nimitettiin lihateknologian varsinaisen professorin virkaan 1984. Tästä tehtävästä hän siirtyi eläkkeelle 1.8.2011 lukien. Puolanne on toiminut myös maatalous-metsätieteellisen tiedekunnan dekaanina vuosina 1992–1994 ja 1995–1998.


title: Eero Puolanne

text: Puolanne on aktiivinen yliopistomaailmassa, ja hän toimi muun muassa Helsingin yliopiston Ruralia-instituutin hallituksen puheenjohtajana sekä Helsingin yliopiston työsuojelutoimikunnan ja ruokailutoimikunnan puheenjohtajana 2006 loppuun asti sekä osallistunut Helsingin yliopiston kirjastolaitoksen kehittämiseen. Professoriliiton hallituksen jäsenenä hän on ollut 1990–1994 ja 2004–2008 ja valtuuston puheenjohtaja 2011–2012 ja 2013–2014. Hänet on myös nimitetty 1.1.2006 ja 1.1.2011alkaen viisivuotiskaudeksi Affiliated professoriksi Tanskan Den Kongelige Veterinær- og Landbohøjskolen, nykyisin Kööpenhaminan yliopiston, elintarviketieteen laitokselle.


title: François Delecour

text: François Delecour (s. 30. elokuuta 1962 Hazebruckissa, Ranskassa) on ranskalainen ralliautoilija, joka on erityisesti pärjännyt asvalttipintaisissa ralleissa.


title: François Delecour

text: Delecour aloitti rallin ajamisen vuonna 1981 Fiat 131 Abarthilla. 1980-luvun jälkipuolella hän ajeli joitakin MM-sarjan ralleja, pääasiassa Monte Carlon rallia Peugeot'lla. Suuren yleisön tietoisuuteen hän nousi vasta kaudella 1991 tehtyään sopimuksen Fordin tehdastallin kanssa. Heti kauden avauskilpailussa Monte Carlossa Delecour kaikkien yllätykseksi johti kisaa ennen Carlos Sainzia, mutta jousitus hajosi legendaarisella Col de Turinin erikoiskokeella ja Delecour sai lopulta tyytyä kolmanteen sijaan. Kauden loppupisteissä Delecour sijoittui seitsemänneksi.


title: François Delecour

text: Delecour jatkoi Fordilla kauteen 1995 saakka. Ensimmäisen voittonsa hän saavutti kaudella 1993 Portugalin rallissa. Samalla kaudella hän voitti vielä Korsikan ja Katalonian rallit ja saavutti kaikkiaan kuusi palkintopallisijaa sijoittuen kauden kuljettajien yhteispisteissä kakkoseksi. Kauden 1994 Delecour aloitti voitolla Monte Carlosta. Hän ajoi kauden aikana viisi kilpailua ja sijoittui loppupisteissä kahdeksanneksi. Kaudella 1995 Delecourin kartanlukijana toimi Daniel Grataloupin sijasta Cathy François. Delecour oli Monte Carlossa ja Korsikassa toinen ja sijoittui loppupisteissä neljänneksi.


title: François Delecour

text: Kaudeksi 1996 Delecour siirtyi Grataloupin kanssa Peugeot'lle ja ajoi Ranskan rallisarjaa, missä sijoittui kolmanneksi. Kaudella 1999 Delecour ajoi Monte Carlon rallin Ford Escort WRC:llä, mutta ajoi loppukauden kisoja Peugeot'n uudessa tehdastallissa. Tätä ennen hän oli kiertänyt MM-sarjaa yksityistallin Peugeot 306 Maxilla parhaana sijoituksenaan Korsikan rallin kakkossija 1998. 2000 hän oli Korsikalla ja Sanremossa toinen ja loppupisteissä kuudes. 2001 hän siirtyi takaisin Fordille, ajoi kymmenessä rallissa, saavutti yhden palkintosijan ja oli loppupisteissä yhdeksäs. Vielä kaudeksi 2002 hän siirtyi Mitsubishille, mutta ei saavuttanut mainittavampaa menestystä.


title: François Delecour

text: Kausilla 2003 ja 2005 Delecour ajoi muutamissa Euroopan paikallisralleissa. Vuonna 2008 Delecour ilmoitti siirtyvänsä Rally Raid sarjaan SMG V8 buggy -kilpa-autolla. Siirrolla Delecour haki uusia haasteita uralleen.


title: François Delecour

text: Vuonna 2011 Delecour osallistui Peugeot 207 Super 2000 autolla Monte Carlo ralliin. Ralli oli Monten juhlavuosi, ensimmäisestä kisasta tuli kuluneeksi 100 vuotta. Delecour ajoi rallissa yhden pohja-ajan valittuaan oikeat renkaat lumiselle ek:lle ja sijoittui lopulta viidenneksi.


title: François Delecour

text: Vuonna 2012 Delecour kilpaili Ford Fiesta WRC:llä Monte Carlon rallissa, joka palasi MM-sarjaan. Delecour ajoi muutamalla erikoiskokeella kolmen nopeimman joukkoon ja sijoittui lopulta kuudenneksi. Samana vuonna Delecour voitti myös Romanian rallimestaruuden.


title: François Delecour

text: Vuonna 2013 hän kilpailee Kronos Racing-tallissa Euroopan rallimestaruus -sarjassa Peugeot 207 Super 2000:lla, sekä Romanian ralli-sarjassa.


title: Eva Longoria

text: Eva Jacqueline Longoria (s. 15. maaliskuuta 1975 Corpus Christi, Texas) on yhdysvaltalainen näyttelijä ja malli.


title: Eva Longoria

text: Eva Longorian tunnetummat TV-roolit ovat olleet televisiosarjoissa "Tunteita ja tuoksuja" ja "Täydelliset naiset". Longoria toimii myös L’Oréalin ja Magnum-jäätelön mallina. Ensimmäisen merkittävän elokuvaroolin hän sai elokuvasta "The Sentinel – salaliitto" vuonna 2006.


title: Eva Longoria

text: Longoria oli Pussycat Dolls -ryhmän erikoisvieraana huhtikuussa 2006 ja esiintyi Jessica Simpsonin musiikkivideossa "A Public Affair" yhdessä Christina Milianin, Christina Applegaten, Ryan Seacrestin, Maria Menounosin ja Andy Dickin kanssa vuonna 2006.


title: Eva Longoria

text: Eva Longoria on yhdysvaltalais-meksikolaisesta perheestä ja nuorin neljästä tyttärestä; muut ovat Elisabeth, Emily ja Esmeralda. Hän on sisaruksista ainoa jolla on tummat silmät, tumma iho ja tummat hiukset. Tästä hän kärsi omien sanojensa mukaan nuoruudessaan. Hänet valittiin Miss Corpus Christi USA:ksi vuonna 1998.


title: Eva Longoria

text: Longoria oli naimisissa näyttelijä Tyler Christopherin kanssa vuosina 2002–2004. Tällöin Longoria esiintyi nimellä Eva Longoria Christopher. Longoria avioitui seuraavan aviomiehensä, koripalloilija Tony Parkerin kanssa 7. heinäkuuta 2007 maistraatissa Pariisissa. Avioliitto siunattiin kirkollisin menoin vuorokautta myöhemmin. Avioliiton myötä Longoria otti käyttöön yhdistelmäsukunimen Longoria Parker. Longoria haki avioeroa 17. marraskuuta 2010 löydettyään miehensä kännykästä satoja viestejä toiselta naiselta. Pari oli naimisissa kolme vuotta. Parin erottua Longoria ilmoitti ottavansa vanhan sukunimensä takaisin.


title: Eva Longoria

text: Longoria alkoi seurustella vuonna 2013, kihlautui joulukuussa 2015, avioitui toukokuussa 2016 Jose Antonio Bastonin kanssa ja he saivat Santiago Enrique -nimisen poikalapsen 20. kesäkuuta 2018.


title: Elmer Snowden

text: Elmer Snowden (9. lokakuuta 1900 – 14. toukokuuta 1973) oli yhdysvaltalainen jazz-muusikko. Hän soitti banjoa, kitaraa ja saksofonia. Hän toimi muun muassa yhtyeessä Washingtonians. Uransa myöhemmillä vaiheilla Snowden opetti musiikkia Philadelphiassa ja Kaliforniassa. Snowden kuoli Philadelphiassa vuonna 1973.


title: Sortavalan pyhän Nikolaoksen kirkko

text: Pyhän Nikolaoksen kirkko (myös Miikkulan kirkko) on ortodoksinen kirkko Sortavalan itäpuolella Riekkalansaaren Rantueen kylässä Luovutetussa Karjalassa. Ennen alueluovutuksia kirkko sijaitsi Sortavalan maalaiskunnassa ja kuului Sortavalan ortodoksisen seurakuntaan.


title: Sortavalan pyhän Nikolaoksen kirkko

text: Pyhän Nikolaoksen kirkko rakennettiin vuonna 1891. Kirkko rakennettiin hirrestä ja lautavuorauksen se sai 1903. Kirkon rakentamisen rahoittivat E. ja H. Hallonblad. Kirkon sisustus saatiin Sortavalan entisestä pääkirkosta, joka purettiin vuonna 1877. Kirkkoa korjattiin vuonna 1926.


title: Sortavalan pyhän Nikolaoksen kirkko

text: Talvisodan jälkeen kirkko jäi hyväkuntoisena Neuvostoliitolle. Sen esineistöä ei evakuoitu. Venäläiset hävittivät kirkon sisustuksen sodan jälkeen. Kun Karjala vallattiin takaisin jatkosodan alussa vuonna 1941, löydettiin kirkon ikonit läheisestä asuintalosta. Vuonna 1944 kirkko jäi Neuvostoliitolle. Venäläiset käyttivät kirkkoa tämän jälkeen muun muassa kirjastona. Nykyisin se kuuluu Valamon luostarille ja on taas kirkollisessa käytössä.


title: Sortavalan pyhän Nikolaoksen kirkko

text: Sortavalan ortodoksisen seurakunnan pääkirkot sijaitsivat Riekkalansaaressa aina 1300-luvulta vuoteen 1765 asti, jolloin pääkirkko rakennettiin Sortavalan kaupunkiin. Tämän jälkeen paikalla sijaitsi myös Pyhälle Nikolaokselle pyhitetty kirkko, joka purettiin nykyisen kirkon tieltä.


title: Aavikoituminen

text: Aavikoituminen tarkoittaa kuivilla alueilla tapahtuvaa maan laadun heikentymistä, mutta sillä ei tarkoiteta varsinaisesti aavikoiden leviämistä. Aavikoituminen voi johtua ilmaston luonnollisesta kuivumisesta, mutta monissa tapauksissa ihminen on aiheuttanut aavikoitumista tuhoamalla aavikon laidoilla hiekkaa sitovan pintakasvillisuuden, esimerkiksi viljelemällä ja laiduntamalla. Väestönkasvu lisää ihmisen maaperää tuhoavaa toimintaa.


title: Aavikoituminen

text: Aavikoitumiseen on syynä monesti ihmisen toiminnan ja kuivuuskausien yhteisvaikutus. Se onkin yksi vakavimmista ympäristöongelmista. Tunnetuin esimerkki aavikoitumisesta on Saharan laajeneminen Sahelin alueella. Sahel sijaitsee Saharan ja savannin välissä. Yhdysvalloissa laaja kuivuus 1930-luvulla muutti peltoja dyynikentiksi ennen kuin tilanne saatiin hallintaan. Aavikoituminen on uhka myös Aasiassa.


title: Aavikoituminen

text: Professori Väinö Auer käyttää aavikoitumisesta termiä "aavikkopaholainen".


title: Aavikoituminen

text: Jopa 40 % maapallon pinta-alasta on kuivaa aluetta. Kuivilla, eroosioherkillä alueilla elää noin miljardi ihmistä, joista useimpien toimeentulo on riippuvainen paikallisista luonnonvaroista. Köyhien alueiden asukkaiden tietämättömyys aavikoitumisesta johtaa kestämättömään maankäyttöön. Tämä johtaa aavikoitumiseen, joka johtaa vielä pahempaan köyhyyteen. Maailman suurin aavikko on Pohjois-Afrikassa sijaitseva Saharan autiomaa.


title: Aavikoituminen

text: Ylilaidunnus johtaa aavikoitumiseen, kun karja syö tai tallaa aavikkoa sitovia kasveja. Aikaisemmin paimentolaiset siirsivät laumojaan alueelta toiselle, mutta juomaveden hankkiminen porakaivoista on johtanut samojen alueiden ympärivuotiseen laidunnukseen. Väestönkasvun myötä viljely on levinnyt aroille alueille, ja kasvillisuutta on hävitetty myös polttopuun keräämiseksi.


title: Aavikoituminen

text: Kasteluviljely aiheuttaa maan suolaantumista. Kasvillisuuden ja runsaan veden aiheuttama haihdutus nostaa suolat pintaan. Suola tuhoaa normaalin suolaa sietämättömän kasvillisuuden. Maan suolaantuminen on erityisen suuri ongelma Aasiassa ja Pohjois-Amerikan lounaisosissa. Irakin kasteluviljelyalueista 70% on pilalla suolan takia.


title: Aavikoituminen

text: Aavikoitumista voi estää kasvillisuutta istuttamalla, kaskiviljelystä luopumalla, suosimalla sitkeitä eläimiä laidunnuksessa, viljelemällä kuivuutta sietäviä kasvilajeja ja vuoroviljelyllä. Luonnollisesti eteneviä aavikoita ei kuitenkaan voi pysäyttää. Aavikoitumista voidaan kuitenkin hidastaa suojelemalla olemassa olevaa kasvillisuutta. Aavikoiden reuna-alueiden kulumista voidaan ehkäistä karjaa vähentämällä ja kuivuutta kestäviä puita ja viljalajeja istuttamalla.


title: Aavikoituminen

text: Karjaa voi olla liikaa alueen kantokykyyn nähden, jolloin nälkäinen karja syö kasvien juuretkin. Tulisi suosia sitkeitä eläimiä, kuten lampaita, sillä ne sietävät kuivuutta ja elävät vähällä ravinnolla ja näin ollen kuluttavat ympäristöään vähemmän.


title: Aavikoituminen

text: Hyvä keino estää aavikoitumista on uusien vesilähteiden perustaminen ja oikeanlaisten kosteutta sitovien kasvien istuttaminen. Ongelmana voi kuitenkin olla liiallinen kastelu, joka hukuttaa kasvit ja huuhtelee ravinteet pois maaperästä. Maan suolaantumista pitää välttää, sillä suolaantuminen pilaa pohjavesivarastoja. Keinotekoinen sade voi olla tulevaisuudessa hyvä vaihtoehto kuivan maaperän kostuttamiselle, mutta tekniikka ei ole vielä kovinkaan hyvin hallussa. On vaikeaa istuttaa keinotekoista kastelusovellusta luontoon niin, että sen vaikutukset olisivat pysyviä.


title: Aavikoituminen

text: Viljelemällä kuivuutta sietäviä ja vähän kastelua tarvitsevia kasvilajeja kuten durraa ja hirssiä pystytään vähentämään veden käyttöä ja estämään suolaantumista ja peltojen tuhoutumista kuivuudessa. Myös viljelyteknologian puute aiheuttaa aavikoitumista. Onkin olemassa erilaisille maastoille sopivia viljelymenetelmiä kuten kuiville alueille kehitetty strip- ja dry farming –viljelytekniikka sekä erilaisia vuoroviljelymenetelmiä, kuten lomittais- ja moniviljely. Maastonmukainen kyntö on myös tärkeää aavikoitumisen ehkäisemisessä. Saharan reunamaat ovat kansainvälisellä rahoituksella alkaneet istuttaa puita aavikoitumista vastaan.


title: Aavikoituminen

text: Metsiä kaskeamalla saadaan käyttöön ravinteikasta viljelymaata. Kun maaperä viljelyn seurauksena köyhtyy, se hylätään ja etsitään uusi alue kaskettavaksi. Metsän palautuminen kaskesta saattaa kestää vuosikymmeniä, joten kaskiviljelystä tulisi luopua. Tällä aikaa maaperää sitovasta kasvillisuudesta on puutetta ja aavikoituminen on mahdollista. Vedenjakaja-alueita ja vuoristometsiä tulisi suojella ja hakatut alueet tulisi metsittää uudelleen.


title: Aavikoituminen

text: Vuonna 1996 astui voimaan UNCCD ("United Nations Convention to Combat Desertification") eli YK:n aavikoitumissopimus. Sen on allekirjoittanut lähes 200 maata ja sitä toteutetaan kaikkialla, missä aavikoituminen uhkaa. Ongelmat ovat Afrikassa suurimmat, joten sinne kohdistuu suurin tuki ja toiminta.


title: Yhdistetyn maailmancup 2003–2004

text:
Yhdistetyn maailmancupin kaudella 2003 - 2004
järjestettiin 20 osakilpailua. Kaksi kilpailua peruttiin. Tämä kausi aloitti Hannu Mannisen neljän peräkkäisen maailmancup-kokonaisvoiton jakson.


title: Iivinan tulva-alue

text: Iivinan tulva-alue () tai Ylä-Syvärin tekojärvi () on Syvärin juoksulle syntynyt tekojärvi Venäjän Leningradin alueella, Äänisestä noin 30 km alavirtaan. Tekojärvi syntyi kun Koskenalan kaupunkiin rakennettiin Ylä-Syvärin vesivoimalaitos 1951-1952. Tekojärven alle jäivät mm. Iivinän ("Iviny"), Knäsön (Шипы, "Šipy") ja Ahnuksen (Остречино, "Ostretšino") kylät.


title: Iivinan tulva-alue

text: Tulva-alueen keskimääräinen syvyys on vain 2,5 - 3 metriä, ja siksi järven pinta-ala vaihtelee huomattavasti. Tulva-alue sijaitsee 20 x 25 kilometrin alueella ja vesi peittää noin 230 km². Suurin syvyys on 18 m ja tilavuus 0,7 km. Alue on hyvin kalaisa ja on suosittu urheilukalastajien keskuudessa, mutta tulva-alueelle pääsy on hankalaa. Nykyisin ainoa tie järvelle lähtee Koskenalasta itään entiseen Ahnuksen kylään, jossa on venevalkama.


title: Iivinan tulva-alue

text: Tulva-alue on käytännössä samassa tasossa Äänisen kanssa, ja termillä "Ylä-Syvärin tekojärvi" onkin viitattu laajemmin tulva-alueen ja Äänisen vesialtaan muodostamaan kokonaisuuteen, jonka pinta-ala on 9930 km² ja tilavuus 260 km.


title: Olympia (Washington)

text: Olympia on Luoteis-Yhdysvalloissa sijaitsevan Washingtonin osavaltion pääkaupunki. Sen pinta-ala on 48 neliökilometriä (vettä 4,7 km²) ja väkiluku 46 478 (2010). Vuoteen 2015 mennessä väestön arvioitiin lisääntyneen noin 50 000:een. Asukkaista 85 prosenttia on valkoisia, kuusi prosenttia aasialaisia ja neljä prosenttia latinoja. Olympia on perustettu vuonna 1850. Kaupunkiin on iskenyt kolme kertaa maanjäristys, vuosina 1949, 1965 ja 2001.


title: Alexander Halesilainen

text: Alexander Halesilainen (noin 1183, Hales, Gloucestershire, Englanti – 21. elokuuta 1245, Pariisi, Ranska) oli keskiaikainen filosofi ja skolastinen teologi. Alexander opiskeli Halesin luostarissa ja myöhemmin Pariisissa, missä hänestä tuli kuuluisa teologian opettaja. Hän liittyi fransiskaanien veljeskuntaan vuonna 1222.


title: Gabriel Fauré

text: Gabriel–Urbain Fauré (12. toukokuuta 1845 Pamiers – 4. marraskuuta 1924 Pariisi) oli ranskalainen säveltäjä.


title: Gabriel Fauré

text: Fauré opiskeli pianonsoittoa Camille Saint-Saënsin johdolla, joka tutustutti hänet Franz Lisztin ja Richard Wagnerin musiikkiin. Ensimmäisen sävellyksensä "Trois romances sans paroles" hän julkaisi pianolle vuonna 1863. Fauré nimitettiin pariisilaisen La Madeleine -kirkon urkuriksi ja Pariisin konservatorion sävellyksen professoriksi vuonna 1896. Hän seurasi konservatorion johdossa Théodore Dubois’ta vuonna 1905. Fauré työskenteli tehtävässä vuoteen 1920, jolloin hän joutui luopumaan tehtävästä heikentyneen terveydentilansa vuoksi. Hänen oppilaitaan olivat muiden muassa Maurice Ravel, George Enescu ja Nadia Boulanger.


title: Gabriel Fauré

text: Fauré sävelsi muun muassa oopperoita, orkesteriteoksia, pianokappaleita ja requiemin. Hänen sävellyksistään erityisen suosittuja ovat kamarimusiikkiteokset ja yksinlaulut. Häntä pidetään César Franckin tyylin jatkajana ja Claude Debussyn merkittävimpänä edeltäjänä.


title: Gabriel Fauré

text: Fauré alkoi kuuroutua vähitellen noin vuodesta 1910. Hän jatkoi sävellystyötään vielä tultuaan täysin kuuroksi. Fauré kuoli keuhkokuumeeseen vuonna 1924.


title: François Adrien Boieldieu

text: François Adrien Boieldieu (16. joulukuuta 1775 – 8. lokakuuta 1834) oli ranskalainen säveltäjä.


title: François Adrien Boieldieu

text: Boieldieu syntyi Rouenissa. Hän aloitti musiikkiuransa kuoropoikana ja opiskeli myöhemmin Pariisin konservatoriossa. Saatuaan esitetyksi kaksi säveltämäänsä pientä koomista oopperaa hän sai paikan Pariisin konservatorion pianonsoiton opettajana. Hän työskenteli lyhyen aikaa Pietarissa, mutta palasi Ranskaan vuonna 1811. Vuonna 1817 hänet nimitettiin Etienne Mehulin seuraajaksi sävellyksen opettajan toimeen Pariisin konservatorioon, ja tässä tehtävässä hän toimi vuoteen 1829. Boieldieu tunnetaan lähinnä oopperasäveltäjänä, mutta hän sävelsi myös muun muassa harppukonserton.


title: François Adrien Boieldieu

text: Boieldieu on usein luettu ranskalaiseen säveltäjäkolmikkoon, jonka muut jäsenet olivat Adolphe Adam ja Daniel-François-Esprit Auber. Boieldieu ei pyrkinyt luomaan suurta tai omaperäistä taidetta; hänen ainoa päämääränsä oli yleisön miellyttäminen, missä hän onnistuikin. Tyylillisesti Boieldieu on lyyrinen säveltäjä ja kepeän ranskalaisen oopperan ruumiillistuma.


title: Saint Paul

text: Saint Paul on Suurten järvien alueella sijaitsevan Minnesotan osavaltion pääkaupunki ja toiseksi suurin kaupunki Minneapolisin jälkeen. Nämä kaksi kaupunkia muodostavat ns. kaksoiskaupungin, koska ovat lähes yhteenkasvaneita. Ne muodostavat Yhdysvaltojen 15. suurimman metropolialueen, jonka asukasluku on noin 3,5 miljoonaa (2013). Saint Paulin kaupungissa asukkaita on 294 873 (2013). Kaupungin pinta-ala on 145,5 km², josta vettä on 10,9 km².


title: Saint Paul

text: St. Paulista on kotoisin NHL-seura Minnesota Wild.


title: Jean-Baptiste Krumpholtz

text: Jean-Baptiste Krumpholtz (1742–1790) oli tšekkiläinen säveltäjä ja harpisti. Häntä opetti muun muassa Joseph Haydn. Krumpholtz teki itsemurhan hukuttautumalla Seineen.


title: Jean-Baptiste Krumpholtz

text: Krumpholtzin tuotanto koostuu pääasiassa harppumusiikista. Hän sävelsi soittimelleen useita konserttoja ja sonaatteja. Krumpholtz sävelsi myös kamarimusiikkia.


title: Sortavalan Kasanin Jumalanäidin ikonin kirkko

text: Kasanin Jumalanäidin ikonin kirkko oli ortodoksinen kirkko Sortavalassa Luovutetussa Karjalassa. Kirkko sijaitsi Hympölässä Karjalan hiippakunnan ja koko Suomen arkkipiispan piispankartanon yhteydessä ja se oli arkkipiispan kotikirkko.


text: Kirkko oli rakennettu joko 1894 tai 1896. Kirkon pinta-ala oli 120 m². Kirkko ei kärsinyt vaurioita talvisodan ilmapommituksissa. Sodan jälkeen venäläiset tuhosivat kirkon sisustuksen. Kirkon ikoneista oli tehty varastohyllyjä ja hevosten ruokakaukaloita. Jatkosodan jälkeen venäläiset purkivat kirkon.


title: Cristina Bella

text: Cristina Bella (oik. Krisztina Szegedi, s. 29. marraskuuta 1981) on unkarilainen pornonäyttelijä. Bella aloitti uransa aikuisviihdealalla helmikuussa 2000, jolloin hän esiintyi elokuvassa "Private Castings X #24".


title: Prešov

text: Prešov (, tai "Eperies", , , romaniksi "Peryeshis") on kaupunki Slovakian itäosissa. Noin 90 000 asukkaan kaupunki on väkiluvultaan Slovakian kolmanneksi suurin kaupunki. Prešov sijaitsee Košicen kaupungista 33 kilometriä pohjoiseen. Kaupungissa toimii Prešovin yliopisto.


title: Prešov

text: Prešov sijatsee itäisessä Slovakiassa Košicen altaassa. Sitä ympäröivät Slanské vrchyn ja Šarišská vrchovinan kukkulajonot. Kaupungin halki virtaavat Torysa- ja Sekčovjoet. Vanhakaupunki on 255 metrin korkeudessa merenpinnasta.


title: Prešov

text: Vuoden keskilämpötila Prešov on 8,6 astetta. Lämpimpin kuukausi on heinäkuu, jolloin lömpötila on keskimäärin 19,5 astetta, ja kylmin kuukausi tammikuu, jolloin lämpötila on keskimäärin –3,5 astetta. Keskimääräinen sadanta on 631 millimetriä vuodessa, ja lunta on talvisin 30–42 vuorokautta.


title: Prešov

text: Alueella oletetaan olleen asutusta jo paleoliittisella kaudella. Vanhimmat löydöt ovat työkalut ja mammutin luut 28 000 vuoden takaa.


title: Prešov

text: 1000-luvun lopulla kaupungista tuli osa Unkarin kuningaskuntaa ja unkarilaiset sotilaat asettuivat kaupunkiin. Legendan mukaan kaupungin on perustanut Unkarin kuningas Béla II ja nimennyt sen lähistöllä kasvaneiden mansikoiden mukaan.


title: Prešov

text: Prešov mainitaan ensimmäisemän kerran nimentä vuodelta 1247 olevassa dokumentissa. Siitä tuli 1374 kuninkaallinen vapaakaupunki. Se liittyi vuonna 1480 niin sanottuun Pentapolitanaan, johon kuului viisi nykyisin itäisessä Slovakiassa olevaa kaupunkia. Prešov oli 1500–1600-luvuilla Unkarin kuningaskunnan refmormaation keskus.


title: Prešov

text: Prešov oli ensimmäisen maailmansodan jälkimainingeissa vallankumouskeskus. Kaupungintalon ikkunasta julistettiin 16. kesäkuuta 1919 lokakuun vallankumouksen hengessä Slovakian neuvostotasavallan perustamisen. Valtio jäi lyhytikäiseksi.


title: Prešov

text: Kommunistisen Tšekkoslovakian aikakaudella vuoden 1948 jälkeen Prešovista tuli teollisuuden keskus. Kaupungin väkiluku kasvoi nopeasti 1950 vuoden 28 000 asukkaasta 52 000 asukkaaseen vuoteen 1970 mennessä ja saavutti nykyisen asukaslukunsa noin vuonna 1990, jonka jälkeen väkiluku on pysynyt lähes samana.


title: Prešov

text: Prešov on Bratislavan ja Košicen jälkeen Slovakian kolmanneksi suurin kaupunki. Vuoden 2011 väestönlaskennan mukaan Prešovissa asui 91 782 asukasta. Vuonna 2016 asukasluvuksi arvioitiin 89 618.


title: Prešov

text:
Prešovin asukkaista 81,1 prosenttia ilmoitti vuoden 2011 väestönlaskennassa olevansa slovakkeja. Suurimmat vähemmistöt olivat romanit (1,7 prosenttia) ja ruteenit (1,6 prosenttia). Peräti 13,8 prosenttia asukkaista ei ilmoittanut kansallisuuttaan. Uskonnoltaan 55,3 prosenttia ilmoitti olevansa roomalaiskatolisia, 8,9 prosenttia kreikkalaiskatolisia, 4,0 prosenttia luterilaisia ja 1,5 prosenttia ortodokseja. 17,1 prosenttia ei ilmoittanut mitään uskontoa.
Prešovin ystävyyskaupunkeja ovat:


title: Žilina

text: Žilina on kaupunki Slovakiassa, maan luoteisosassa, 200 km Bratislavasta. Se sijaitsee Váhjoen laaksossa Kysuca- ja Rajčankajokien yhtymäkohdassa. Laaksoa ympäröivät vuoret. Kaupungissa on noin 85 000 asukasta, ja se on välkiluvultaan Slovakian viidenneksi suurin.


title: Žilina

text: Vuoden 2001 väestölaskennan mukaan asukkaista 96,9% oli slovakkeja ja 1,6% tšekkejä. Uskonnoltaan 74,9% ilmoitti olevansa roomalaiskatolisia ja 3,7% protestantteja. 16,7% ei ilmoittanut mitään uskontoa.


title: Žilina

text: Nykyisen Žilinan alueella oli 1200-luvulla slaavien asuttama kylä. Se on saanut vapaakaupungin oikeudet vuonna 1312. Historiallinen keskusta on restauroitu 1990-luvulla. Keskiaikaisen torin ympärillä on kauppakatuja, vanha raatihuone ja jesuiittojen kirkko ja luostari.


title: Žilina

text: Kaupungissa on vuonna 1953 perustettu yliopisto. Kaupungin suurin yksityinen työnantaja on Hyundai/Kia, jolla on autotehdas kaupungissa.


title: Jackson

text:
Jackson tarkoittaa seuraavia:
Jackson on myös yleinen englanninkielinen sukunimi. Jackson-nimisiä henkilöitä:Jackson on yhdysvaltalainen muusikkosuku, johon kuuluvat:


title: Chorzów

text: Chorzów () on 110 538 asukkaan (2014) kaupunki Etelä-Puolassa, lähellä Katowiceä.


title: Chorzów

text: Terästeollisuuden kukoistaessa Chorzów oli yksi tärkeimmistä kaupungeista Puolan merkittävimmällä talousalueella Sleesiassa. Kaupungissa oli kolme hiilikaivosta, kaksi rautakaivosta ja useita terästeollisuuden tuotantolaitoksia. Monet näistä on sittemmin suljettu taloudellisista ja ympäristönsuojelusyistä.


title: Chorzów

text: Chorzówin itäosissa on suuri virkistysaluekeskittymä, jossa on huvipuisto, planetaario, messuhalli ja Puolan suurin urheilukenttä. Messuhallin katto petti tammikuussa 2006 lumen painon alla surmaten kymmeniä ihmisiä.


title: Varanasi

text: Varanasi (, ) (vuoteen 1956 Benares; tunnettu myös nimillä "Banaras", "Benaras", "Kashi" ja "Kasi") on kaupunki Uttar Pradeshin osavaltiossa Pohjois-Intiassa. Kaupungissa asui noin 1,2 miljoonaa ihmistä vuonna 2011.


title: Varanasi

text: Gangesjoen varrella sijaitseva Varanasi on yksi hindujen seitsemästä pyhästä kaupungista.


title: Varanasi

text: Varanasi on Intian ja koko maailman vanhimpia yhtäjaksoisesti asuttuja kaupunkeja. Se oli merkittävä kauppapaikka jo buddhalaisuuden perustaja Siddhartha Gautaman aikoihin 500-luvulla eaa. Sarnath, jossa Buddha Gautaman on kerrottu pitäneen ensimmäiset opetuksensa, sijaitsee noin viiden kilometrin päässä Varanasista koilliseen.


title: Varanasi

text: Muslimien valtakaudella kaupunki kärsi ja monia sen temppeleitä tuhottiin. Suurmoguli Akbar kehitti kaupunkia 1500-luvulla, mutta hänen seuraajiensa käsissä se kuihtui. Maratin valtakunta nosti kaupungin uuteen kukoistukseen. 1700-luvulla siitä tuli itsenäinen kuningaskunta, ja brittivallan aikana se oli alueen taloudellinen ja uskonnolinen keskus.


title: Varanasi

text: Ganges-joen ranta on keskeinen paikka Varanasissa, ja jokirannassa on kilometrikaupalla portaita joita pitkin pyhiinvaeltajat voivat laskeutua jokeen rituaaliseen kylpyyn. Yli miljoona pyhiinvaeltajaa käy kaupungissa vuosittain.


title: Varanasi

text: Varanasia palvelee Babatpurin lentoasema, josta on päivittäin lentoja Delhiin, Mumbaihin ja Katmanduun. Varanasista on hyvät linja-autoyhteydet eri puolille. Matka Allahabadiin kestää kolme tuntia, Lucknowiin kahdeksan ja puoli tuntia. Delhiin ja Kalkuttaan pääsee pikajunalla.


title: Varanasi

text: Kaupunki on ollut uskonnollisen koulutuksen keskus kautta aikojen. Siellä sijaitsee maailman suurimpiin yliopistoihin kuuluva, vuonna 1916 perustettu hinduyliopisto Banaras Hindu University.


title: Luettelo Suomen katolisista kirkoista

text: Tämä on luettelo Suomen nykyisistä katolisista kirkkorakennuksista. Ennen reformaatiota kaikki Suomen Ruotsille kuuluvien alueiden kirkot olivat katolisia, mutta muuttuivat reformaation myötä luterilaisiksi. Kyseisistä kirkoista ne, jotka on rakennettu kivestä löytyvät artikkelista Luettelo Suomen keskiaikaisista kivikirkoista.


title: Pillu (täsmennyssivu)

text: Pillu voi tarkoittaa Wikipediassa seuraavia asioita:


title: Marsipaani

text: Marsipaani (kotoisin Saksasta, Lyypekistä) on manteleista ja tomusokerista tehty makeismassa.


title: Marsipaani

text: Perusreseptiin tarvitaan yhtä paljon manteleita ja tomusokeria (mitattuna painossa). Mantelit kuoritaan ja jauhetaan, lisätään tomusokeria sekä tilkka vettä ja mahdollisesti karvasmanteliöljyä tai muita makuaineita. 1950-luvun lopun "Emännän tietokirjassa" mainitaan valmistusaineiksi lisäksi munanvalkuainen ja oranssinkukkavesi.


title: Marsipaani

text: Marsipaania on helppo sekä muotoilla että värjätä. Yleisiä kaupan olevia kuvioita ovat muun muassa marsipaanipossut ja -hedelmät. Marsipaania käytetään myös paljon suklaamakeisissa.


title: Marsipaani

text: Karkeaa marsipaania kutsutaan mantelimassaksi.


title: Middle of the Road

text: Middle of the Road on skotlantilainen pop-yhtye, joka saavutti suurta suosiota Euroopassa 1970-luvun alkupuolella. Yhtye perustettiin vuonna 1970 ja se tunnettiin sitä ennen nimillä Part Four ja Los Caracas. Heidän soololaulajansa oli Sally Carr (Sarah Cecilia Carr).


title: Middle of the Road

text: Britanniassa heillä oli vuonna 1971 kolme suurta hittiä, jotka kaikki ovat purukumipopin klassikkoja: "Chirpy Chirpy Cheep Cheep" (no. 1), "Tweedle Dee Tweedle Dum" (no. 2) ja "Soley Soley" (no. 5). Muualla Euroopassa heidän suosionsa jatkui myös seuraavina vuosina kappaleilla kuten "Sacramento", "Samson and Delilah", "Bottom's Up" ja "The Talk of All the USA".


title: Katowicen näyttelyhalli

text: Katowicen näyttelyhalli ("Katowicka Hala Targowa") on Puolassa Chorzówissa sijaitsevan Katowicen kansainvälisen näyttelykeskuksen suurimpia näyttelytiloja. Sen katto sortui tammikuussa 2006 ja aiheutti kymmeniä kuolonuhreja.


title: Katowicen näyttelyhalli

text: Näyttelyhallin katto sortui kyyhkysnäyttelyn aikana kello 17.15 paikallista aikaa 28. tammikuuta 2006. Hallissa oli onnettomuuden hetkellä noin 700 henkilöä. Puolentoista tunnin kuluttua pelastustoimien aikana tapahtui toinen sortuma. Sortumissa sai surmansa ainakin 66 henkilöä ja yli 170 loukkaantui.


title: Gertrude Stein

text: Gertrude Stein (3. helmikuuta 1874 Pittsburgh, Pennsylvania – 27. heinäkuuta 1946 Neuilly-sur-Seine, Ranska) oli yhdysvaltalaissyntyinen, pitkään Pariisissa asunut kulttuurihenkilö ja avantgarde-kirjailija.


title: Gertrude Stein

text: Stein emännöi Pariisissa taiteellista salonkia, joka toimi muun muassa kuvataiteilijoiden Pablo Picasson ja Henri Matissen sekä kirjailijoiden Ernest Hemingwayn ja Sherwood Andersonin kohtauspaikkana. Steinilla oli suuri merkitys nuorten amerikkalaisten kirjailijoiden muodostaman niin sanotun "kadotetun sukupolven" varhaisvaiheissa: Stein toimi heidän mesenaattinaan, keksi ryhmälle nimen ja kertoi heidän tarinansa omissa teoksissaan.


title: Gertrude Stein

text: Steinin perhe oli varakasta, saksalais-juutalaista sukua. Varhaisen lapsuutensa Stein vietti Euroopassa, ensin Wienissä ja sitten Pariisissa. Nuoruutensa hän vietti Oaklandissa, Kaliforniassa.


title: Gertrude Stein

text: Vanhempiensa varhaisen kuoleman jälkeen Stein muutti sukulaistensa luo Baltimoreen ja opiskeli siellä filosofiaa, psykologiaa ja lääketiedettä. Hän ei kuitenkaan suorittanut tutkintoaan loppuun, sillä hän kyllästyi täydellisesti opiskeluun.


title: Gertrude Stein

text: Vuonna 1903 Stein matkusti veljensä Leon kanssa Pariisiin eikä palannut Amerikkaan enää kuin yhden kerran, pitääkseen luentosarjan 1930-luvulla. Stein asettui veljensä kanssa asumaan Rue de Fleurus’lle pieneen kaksikerroksiseen taloon, johon kuului sivurakennuksena ateljee. Molemmat olivat hyvin kiinnostuneita modernista maalaustaiteesta, ja he aloittivat taidekokoelman keräämisen sekä illallisten järjestämisen taiteilijoille ja taiteista kiinnostuneille. Stein oli veljensä kanssa ensimmäisiä kubistien, kuten Picasson, Matissen ja Georges Braquen keräilijöitä. Steinien ateljeessa sijaitseva kokoelma käsitti myös Cézannen ja Renoirin tuotantoa; kaikki seinät olivat maalauksia täynnä kattoon saakka. Eräillä kuuluisimmista illallisistaan Stein järjesti niin, että jokainen taiteilija sai istua omaa maalaustaan vastapäätä, ja kaikki olivat hyvin tyytyväisiä. Pariisiin muutettuaan Stein aloitti myös kirjailijan uransa.


title: Gertrude Stein

text: Steinillä, joka oli hallitseva ja itsevarma persoona, oli tapana istuutua suurimmalle, muita tuoleja korkeammalle istuimelle keskelle huonetta. Hän oli tottunut johtamaan puhetta pariisilaisella kaunokirjallisuuden näyttämöllä ja uskoi, että Shakespearen jälkeen vain hän ja ehkäpä myös Henry James olivat tehneet mitään englannin kielen kehittämiseksi. ”Juutalaiset”, hän sanoi kerran – eikä vain piloillaan – ”ovat onnistuneet aikaan saamaan ainoastaan kolme aitoa neroa, Jeesuksen, Spinozan ja minut.”


title: Gertrude Stein

text: Vuonna 1907 Stein tapasi ensimmäisen kerran Alice B. Toklasin teellä Michael-veljensä kotona. Naiset muuttivat pian asumaan yhteen ja heidän yhteiselämänsä kesti lähes 40 vuotta, Steinin kuolemaan saakka. He matkustelivat paljon, mutta asuivat pääasiassa Pariisissa, missä he pysyivät myös molempien sotien ajan. Alice oli Steinille välttämätön; hän oli suojelija, kustantaja, konekirjoittaja ja rakastaja. Hän oli kaikkea mitä Stein tarvitsi: ”Little Alice B. is the wife for me /... You are my honey honey suckle. / I am your bee”. Steinin kuoleman jälkeen Toklas kirjoitti muistelmateoksen "What is Remembered", jossa hän kuittaa elämänsä ennen Steinia hyvin lyhyesti yhdellä luvulla.


title: Gertrude Stein

text: Elinaikanaan Stein julkaisi 26 teosta ja hänen kuolemansa jälkeen niitä julkaistiin vielä 12. Ensimmäinen teos "Three Lives" valmistui vuonna 1905, ja vuotta myöhemmin hän alkoi kirjoittaa laajaa pääteostaan "The Making of Americans" (1925). Yksi Steinin tunnetuimmista lauseista on runosta "Sacred Emily" (1913): ”Rose is a rose is a rose is a rose.” Myöhemmin Stein kirjoitti lastenkirjan "The World is Round" (suomennettu nimellä "Maailma on pyöreä") jonka päähenkilö on Rose-niminen tyttö, ja jossa sama lause esiintyy monta kertaa.


title: Mailapeli

text: Mailapeleiksi luokitellaan sellaiset urheilulajit, joiden pelaamisessa käytetään jonkinlaista mailaa.


title: Mailapeli

text: Mailapelejä ovat:


title: Poolo

text: Poolo on maila- ja pallopelilaji sekä joukkueurheilua, jossa kaksi kilpailevaa joukkuetta koettaa hevosen selästä käsin lyödä mailalla pallon maaliin. Poolourheilulajeja on ollut viime vuosiin saakka kolme: perinteinen, ulkona nurmella (tai joissain maissa hiekkakentällä) pelattava poolo ("traditional polo"), sisähallipoolo ("arena polo") sekä talvipoolo ("snow polo"). Perinteisessä poolossa joukkueeseen kuuluu neljä pelaajaa, sisähalli- ja talvipoolossa kolme pelaajaa lukuun ottamatta talvipoolo-otteluita isolla kentällä, jolloin pelaajia voi olla joukkueessa neljä. Jokaisella pelaajalla tulee olla käytössään vähintään yksi hevonen, useimmiten vaihtohevosia on pelaajaa kohti kuitenkin kahdesta neljään. Uusia poolourheilun lajeja kehittyy kaiken aikaa ja yksi tunnetuimmista on merenrantahietikolla pelattava beach polo, joka on hyvin ekologinen vaihtoehto poolourheilun harrastajalle samoin kuin talvipoolokin.


title: Poolo

text: Poolourheilu saatetaan usein sekoittaa hevosurheilulajeihin, joissa hevonen yksilönä on suorituksen keskeinen toinen osapuoli ihmisen lisäksi. Poolourheilussa pelaaja on urheilusuorituksen keskeinen suorittaja: hevosia vaihdetaan ottelun kuluessa useita kertoja, ja siten pelaajan oma suorituskyky mukaan lukien mailatekniikka, pallosilmä, pelillinen osaaminen ja fyysinen kunto ratkaisevat ottelussa joukkueen onnistumisen. Esimerkiksi kansainvälisissä arvokilpailuissa erikseen nimetyt asiantuntijat valisevat jokaiselle joukkueelle erän hevosia siten, että jokaisessa ottelussa kummallakin joukkueella on käytettävissään laadullisesti samantasoiset hevoset, jolloin joukkueiden käytössä olevien hevosten ominaisuudet eivät vaikuta ratkaisevasti kunkin ottelun lopputulokseen. Ammattilaispoolossa hevoset ovat joukkueiden omia ja joukkueilla on oltava käytettävissään parhaita mahdollisia hevosia, mutta esimerkiksi tällä hetkellä maailman 6–8 parasta joukkuetta ovat pelillisesti niin tasaväkisiä, että mikä tahansa niistä saattaa voittaa merkittävän kilpailutapahtuman kuten vuosittain järjestettävän Argentine Openin.


title: Poolo

text: Vuoteen 1936 saakka pooloa pelattiin olympialaisissa nurmikentällä kesälajina. Tällä hetkellä vauhdikkaalla ja yleisöystävällisellä kompaktilla lumikentällä kolmen pelaajan joukkueissa pelattavalla talvipoololla katsotaan olevan parhaat mahdollisuudet tulla sisällytetyksi olympialaisten kilpailuohjelmaan. Talvipoolo pääsee aikaisintaan vuoden 2022 talviolympialaisiin edellyttäen, että lajin kehittämistoimenpiteet pystytään toteuttamaan tehokkaasti ja tuloksekkaasti ja siten täytetään KOK:n uusille lajeille asettamat kriteerit.


title: Poolo

text: Poolon historian katsotaan alkaneen Persiasta eli nykyisestä Iranista noin 500 vuotta eaa. Sieltä poolo levisi Aasiaan aina Japania myöten. Britit oppivat pelin siirtomaavalta-ajalla Intiassa ja toivat sen Eurooppaan 1800-luvulla. Britanniassa laji sai suuren suosion, ja se levisi nopeasti koko Eurooppaan aina Venäjää myöten. Samalla laji levisi myös Amerikan mantereille.


title: Poolo

text: Suomessa noudatetaan perinteisessä nurmella pelattavassa poolossa Kansainvälisen Poololiiton ("Federation of International Polo", FIP) sääntöjä. Argentiinassa, Britanniassa ja Yhdysvalloissa on omat sääntönsä, ja monissa Euroopan maissa saatetaan noudattaa pienemmissä otteluissa Britanniassa käytössä olevia sääntöjä. Kaikki viralliset kansainväliset ottelut pelataan kuitenkin Kansainvälisen Poololiiton säännöillä. Lisäksi sisähallissa pelattavassa poolossa ja talvipoolossa on omat sääntönsä.


title: Poolo

text: Poolo-ottelu on jaettu joskus neljään tai kahdeksaan mutta yleensä kuuteen erään, joiden kesto on 7 minuuttia. Erien välillä on kolmen minuutin tauko (lukuun ottamatta viisiminuuttista puoliaikataukoa). Hevosen voi vaihtaa erien välillä tai erän aikana. Poolojoukkueen pelaajilla on kullakin pelissä tietty rooli: pelaaja 1 on hyökkääjä, 2 hyökkääjä-puolustaja, 3 joukkueen kapteeni ja 4 pakki eli puolustaja. Pelissä on kaksi tuomaria kentällä sekä päätuomari kentän laidalla. Peli on koko ajan käynnissä, paitsi jos pallo menee kentän rajojen ulkopuolelle tai tuomari viheltää pilliin katkaistakseen pelin esimerkiksi sääntörikkomuksen takia sekä maalintekotilanteessa. Ottelussa eniten maaleja tehnyt joukkue on voittaja.


title: Poolo

text: Peli alkaa joukkueiden ryhmittäytyessä kentälle vastakkain ja tuomarin heittäessä pallon peliin joukkueiden väliin. Pelin kulku muistuttaa pääpiirteissään muita joukkuepalloilulajeja.


title: Poolo

text: Pelaajan perustehtävä on kuljettaa palloa kohti vastustajan maalia yhdessä joukkuetovereidensa kanssa ja pelitilanteen mukaan palloa lyödään joko eteenpäin pelin kulkusuunnassa tai taaksepäin pelin kulkusuunnan vaihtamiseksi. Pallon luokse päästäessä tavoitteena saattaa kuitenkin olla myös pallon ottaminen pois vastapuolen pelaajalta, jotta oman joukkueen toinen pelaaja pääsee jatkamaan peliä, ja toisaalta pelitilanne saattaa edellyttää palloa lyövän vastapuolen pelaajan lyönnin estämistä mailalla. Turvallisuussyistä pelitilanteisiin ei saa mennä yli 45 asteen kulmassa vaarallisten yhteentörmäysten välttämiseksi.


title: Poolo

text: Pelaajan tasoituksen laskentatapa sekä arviointikriteeristö vaihtelevat eri sääntöalueilla, ja tasoituksia joudutaan joskus muokkamaan ennen kansainvälisiä otteluita, jotta ne olisivat vertailukelpoisia joukkueiden kesken. Joukkueen jäsenten henkilökohtaisista tasoituksista yhteenlasketun kokonaistasoituksen perusteella määritellään ottelun alkutilanteen pistemäärät siten, että alemman kokonaistasoituksen omaava joukkue saa hyvityksenä vastaavan määrän pisteitä tulostaululle ennen ottelun alkua.


title: Poolo

text: Pelaajan välineisiin kuuluvat maila, poolokypärä, pitkävartiset ruskeat saappaat sekä polvisuojat. Maila on 48–54 tuumaa eli 120–130 cm pitkä. Varsi on puuta (bambu), hiilikuitua tai komposiittikuidulla vahvistettua puuta (hybridimaila). Mailan pää valmistetaan esimerkiksi saarnesta tai vaahterasta, ja yleisin malli on sikarinmuotoinen. Palloa lyödään mailan sikarinmuotoisen pään keskikohdalla tavoitteena saada pallo osumaan sweet spot -alueeseen eli parhaaseen lyöntikohtaan mailan varren ja pään yhdistymiskohdassa.


title: Poolo

text:
Ulkona nurmikentällä pelattavassa poolossa pallo on valkoinen ja se on valmistettu joko muovista tai maalatusta puusta. Pallon läpimitta on 3–3½ tuumaa (7,6–8,9 cm) ja paino on 3½–4½ unssia (99–128 g). Sisähallissa ja lumella pelattavassa talvipoolossa pallon läpimitta on noin 4½ tuumaa (11,4 cm) ja paino 170–182 grammaa. Ulkonäöltään pallo muistuttaa pienikokoista jalkapalloa, ja kirkasvärisen pallon yleisimmät värit ovat oranssi ja punainen. Maissa, joissa nurmikenttien rakentaminen ja ylläpito ei ilmasto-olosuhteista johtuen ole mahdollista, pelataan ulkona pintarakenteeltaan erityisen tasaisella hiekkakentällä hieman nurmikentällä käytettävää palloa suuremmalla pallolla. Joka sään kentällä eli tavanomaisemmalla joko seinärakenteilla reunustetulla tai muutoin rajatulla hiekkakentällä käytetään yleensä sisähalli- ja talvipoolopalloa.
Poolourheilun kehittymisen ja lajivalikoiman monipuolistumisen myötä käyttöön on otettu myös hieman kevyemmästä materiaalista valmistettu, kooltaan sisähalli- ja talvipoolopalloa muistuttava tekniikkapallo. Usein poolon aloittaminen on sekä helpompaa että miellyttävämpää tekniikkapallolla, ja toisaalta omaa mailatekniikkaa on helpompi hioa hevosen selässä käytettäessä satunnaisesti tekniikkapalloa, jolloin lyöntiin tarvitaan vähemmän voimaa kuin muita palloja käytettäessä. Lisäksi tekniikkapalloa pidetään erityisen turvallisena sekä pelaajien että hevosten kannalta.


title: Poolo

text: Poolossa käytetään neljää peruslyöntiä, hevosen molemmilta puolilta eteen- ja taaksepäin. Muita lyöntejä ovat hevosen kaulan, vatsan sekä hännän alta tapahtuvat lyönnit. Maila on aina pelaajan oikeassa kädessä. Mailan swingin tulisi olla melko hidas ja pehmeä, jotta palloon osumisen todennäköisyys kasvaa ja samalla pystytään keskittymään pelitilanteen seurantaan. Lisäksi peli on näin hevosten kannalta miellyttävämpää sekä mailan käytön että pelaajan painopisteen muuttumisen näkökulmasta tarkasteltuna. Swingin ei tarvitse lähteä yläasennosta, vaan pelitilanteen mukaan valitaan sopiva swing: lähempänä maalia ja tarkkoja lyöntejä edellyttävissä pelitilanteissa swingit ovat yleensä maltillisia ja lähtevät matalalta, kun taas esimerkiksi pallon mentyä ulos kentän päädystä pelin aloituslyönnissä saatetaan käyttää täyttä swingiä ja enemmän voimaa pallon lyömiseksi kauempana sijaitsevalle oman joukkueen pelaajalle.


title: Poolo

text: Mailatekniikkaa harjoitellaan sekä hevosen selässä stick-and-ball-harjoituksina että poolosimulaattorissa, joita on saatavissa myös kaupallisina toteutuksina itserakennetun simulaattorin ohella. Simulaattorit voidaan toteuttaa joko ulos tai sisätiloihin, ja ne voivat olla tyypiltään joko avoimia tai osittain tai kokonaan häkkirakenteisia. Simulaattoreissa voidaan käyttää myös swing-analyysiohjelmaa oman lyöntitekniikan kehittämiseksi. Simulaattoriharjoittelua käytetään tyypillisesti joko alkulämmittelynä sopivan lyöntitekniikan löytämiseksi ennen hevosen selkään siirtymistä tai itsenäisenä harjoituksena.


title: Poolo

text: Poolossa käytettäviä hevosia kutsuttiin aiemmin "pooloponeiksi", koska poolon säännöt vaativat osapuilleen ponikokoisia hevosia. Tästä säännöstä on kuitenkin luovuttu. Kilpa- ja huippu-urheiluun tarkoitetulta poolohevoselta edellytetään kevytrakenteisuutta, ketteryyttä, nopeutta sekä herkkyyttä temponvaihteluille, ja poolohevosten jalostuksessa käytetään englannintäysiveristä ja criolloa. Argentiina on merkittävä poolohevosten kasvattajamaa, josta tuodaan hevosia myös Eurooppaan.


title: Poolo

text: Varsinaisten poolourheiluun jalostettujen hevosten lisäksi pooloa voi pelata myös erirotuisilla ratsuhevosilla ja vaikkapa suomenhevosilla. Esimerkiksi Australiassa kaikki poolohevoset ovat paikallisesti jalostettuja, koska hevosten maahantuonti muualta ei ole sallittua. Suomenhevosten käytöllä poolourheilussa on myös matkailullista merkitystä, sillä esimerkiksi ulkomaiset pelaajat haluavat tulla Suomeen pelaamaan talvipooloa nimenomaan suomenhevosilla kokeakseen uudenlaisen pooloelämyksen. Suomenhevoset eivät kuitenkaan painonsa vuoksi sovellu erityisen hyvin nurmikentällä pelaamiseen, sillä nurmikentän pinta rikkoutuu ja siihen saattaa syntyä isohkoja painumia erityisesti sateiden jälkeen nurmen ollessa vielä kosteaa. Tätä ongelmaa voidaan kuitenkin pienentää perustamalla nurmikenttä huolellisesti ja huoltamalla sitä säännöllisesti.


title: Poolo

text: Poolohevosen varusteet ovat poolosatula, jossa käytetään satulavyön lisäksi usein varavyötä satulavyön katkeamisen varalta, neliön mallinen satulahuopa, suitset, joissa käytetään tyypillisesti joko pelham- tai gag-kuolaimia kaksilla ohjilla, kiinteä martingaali sekä suora rintaremmi. Poolohevosen harja ajetaan aivan lyhyeksi, jottei se sotkeennu ohjiin, ja samoin häntä palmikoidaan tai kääritään, jottei se tule lyöntien tielle. Pooloponin jalat suojataan peliä varten hyvin yleensä fleecepinteleillä tai muulla riittävän kimmoisalla ratkaisulla. Otteluissa myös hevosen kaviot usein suojataan kavioon kiinni teipattavalla pehmusteella.


title: Poolo

text: Tutustuttaessa lajiin omalla ratsuhevosella varusteiksi sopivat hyvin hevosen normaalit ratsastusvarusteet, mutta hevosen jalat tulee suojata huolellisesti. Satulan siivissä ei ole tarpeen olla estesatulalle tyypillisiä polvitukia, jotta ne eivät estä jalan luontaista liikkumista lyöntien aikana.


title: Poolo

text: Pooloharrastus käynnistyi Suomessa vuonna 1989, ja pelaamisessa käytettiin sekä harrastajien itse tavallisista ratsuista kouluttamia poolohevosia että muutamia 1990-luvulla maahantuotuja argentiinalaisia pooloponeja. Hyvinkäälle perustettiin Pohjoismaiden ensimmäinen pooloklubi, "Hyvinkää Polo Club", jonka käyttöön Hyvinkään kaupunki rakensi Pohjoismaiden ensimmäisen täysikokoisen nurmikentän. Toisen nurmikentän perusti Helsinkiin Haltialan tilan alueelle Tuomarinkylän kartanon alueella kotipesäänsä pitänyt helsinkiläinen yhdistys. Lisäksi osalla harrastajista oli pienempiä nurmikenttiä omilla maatiloillaan päivittäisvalmentautumista varten. Hyvinkää Polo Club Ry perusti yhdessä kahden muun seuran kanssa Finnish Polo Association Ry:n, jonka nimeämä joukkue edusti Suomea muun muassa EM-kisoissa Antwerpenissa vuonna 1995. Tuolloin EM-kilpailuihin saivat halutessaan lähettää joukkueen kaikki Euroopan maat, ja Suomen joukkue jäikin viimeiseksi. Nykyään mestaruuskilpailuiden vaatimustaso on niin korkea, ettei Pohjoismaista ole päässyt joukkueita mukaan EM-kilpailuihin enää vuosiin alhaisten tasoitusten ja pelaajamäärien vuoksi. Lajin harrastaminen Suomessa hiipui varsin nopeasti 1990-luvun lopulla harrastajien pitkään jatkuneiden erimielisyyksien vuoksi, ja toisaalta yhteistyösuhde Kansainväliseen Poololiittoon oli kariutunut. Hyvinkään nurmikenttä on nykyään paikallisen ratsastusseuran käytössä laidunalueena ja Haltialan alueen kenttä on nykyään Paloheinä Golfin golfkenttäalueena. Sisähalliratkaisuja tai joka sään kenttiä erityisesti poolourheilua varten ei tuolloin rakennutettu.


title: Poolo

text: Nykyisin poolourheilun kansallisena lajiliittona toimii Suomen Poololiitto, joka Kansainvälisen Poololiiton jäsenenä vastaa poolourheilutoiminnasta Suomessa sekä harrastus- että kilpailutoiminnan osalta. Suomen Poololiitto on Suomen Olympiakomitean jäsen ja lajiliitto on solminut antidopingsopimuksen Suomen Antidopingtoimikunnan kanssa. Kansainvälinen Poololiitto toimii perinteisen poolon virallisena edustajana Kansainvälisen Olympiakomitean suuntaan. Sisähalli- ja talvipoololla on oma kansainvälinen liittonsa ("International Snow and Arena Polo Federation") samoin kuin beach polollakin ("International Beach Polo Association").


title: Poolo

text: Pohjoismaissa poolourheilu on varsin uusi laji, ja Suomen ohella lajia harrastetaan lähinnä Ruotsissa. Ruotsalaiset pelaajat harjoittelivat ja pelasivat pitkään lähinnä Isossa-Britanniassa siellä työskennellessään, mutta nykyään lajin harrastaminen on laajentunut siinä määrin, että aktiivisesti toimivia yhdistyksiä on jo useita. "Almare Stäket" järjestää vuosittain Scandinavian Open -kilpailutapahtuman, johon kutsutaan pelaajia eri maista. Poolourheilun levinneisyyttä muihin Pohjoismaihin on todennäköisesti rajoittanut lajin aiempi tunnettuus nurmella pelattavana joukkuelajina, mutta erityisesti uudet poolourheilun lajit mahdollistaisivat poolourheilun harrastamisen myös maissa, joissa ei ole kannattavaa investoida nurmikenttien rakentamiseen muun muassa lyhyen vuosittaisen käyttökauden ja soveltuvien alueiden puutteen vuoksi.


title: Poolo

text: Poolourheilua on Baltian alueella pyritty käynnistämään lähinnä 1990-luvulla Virossa, mutta tuolloin edistäminen ei vielä tuottanut konkreettisia tuloksia. Nykyään Viron yhteiskunnallinen ja taloudellinen toimintaympäristö on kehittynyt lajin kannalta suotuisasti, ja Saarenmaalla onkin mahdollisesti käynnistymässä poolourheiluun liittyvä kehittämishanke suomalaisomisteisen Pidulan kartanon puitteissa.


title: Sörnäisten rantatie

text: Sörnäisten rantatie () on Helsingin keskustaan sen itäpuolelta rantaa pitkin johtava ajoneuvoliikenteen pääväylä.


title: Sörnäisten rantatie

text: Sörnäisten rantatie (lukuun ottamatta sen lähinnä Hakaniemen toria olevaa, vähäliikenteiseksi sivukaduksi jäänyttä osaa) on osa E75-tietä, ja sen jatkeena on pohjoisessa Hermannin rantatie ja etelässä Kruununhaan rantaa pitkin kulkeva Pohjoisranta, joka johtaa Kauppatorille.


title: Sörnäisten rantatie

text: Aikaisemmin Sörnäisten rantatie oli lähinnä teollisuus- ja satama-alueen sisäinen katu, jonka reunaa pitkin kulki myös Sörnäisten satamaradasta haarautunut, Hakaniemen torille johtanut sivuraide. Suureksi liikenneväyläksi sitä alettiin rakentaa 1950-luvun alussa samaan aikaan kuin uutta Kulosaaren siltaa rakennettiin; myöhemmin (vuonna 1961) valmistui myös Hakaniemen silta, joka yhdistää sen Kruununhakaan. Koska aluksi liikenne meni Hakaniemenrannan kautta Pitkällesillalle, Hakaniemenrannan katu on vielä nykyäänkin nelikaistainen, vaikka liikennemäärät eivät sitä enää perustele.


title: Sörnäisten rantatie

text: Rantatie yhdisti sillat toisiinsa ja loi pääreitin Itäiseltä moottoritieltä (nyk. Itäväylä) Helsingin keskustaan uusien itäisten kaupunginosien kasvaessa entiselle haja-asutusalueelle. Kasvaneiden liikennemäärien myötä 1960–1970-luvuilla tietä levennettiin vaihe vaiheelta kaikkiaan kuusikaistaiseksi.


title: Sörnäisten rantatie

text: Ajoneuvomäärät niin Itäväylällä kuin Sörnäisten rantatielläkin vähenivät olennaisesti, kun Helsingin metro avattiin vuonna 1982.


title: Sörnäisten rantatie

text: Nykyään Sörnäisten rantatie on tärkein itäisen ja koillisen Helsingin säteittäisten sisääntuloväylien (Tuusulanväylä, Lahdenväylä, Itäväylä) liikenteen keskusta-alueelle johtava tieyhteys.


title: Sörnäisten rantatie

text: V. I. Lenin asui osoitteessa Sörnäisten rantatie 1 elo–syyskuussa 1917 Helsingin miliisipäällikkö Kustaa Rovion kotona.


title: Sörnäisten rantatie

text: Vuosina 1995-1997 Helsingin Sörnäisten rantatien tuntumassa 3,3 kilometrin katuradalla ajettiin kansainvälinen autokilpailu Helsinki Thunder.


title: Yhdistetyn maailmancup 2004–2005

text:
Yhdistetyn maailmancupin kaudella 2004 - 2005
järjestettiin 18 osakilpailua. Kaksi kilpailua peruttiin. Kausi oli Hannu Mannisen täydellistä ylivoimaa ja hän varmistikin maailmancupin kokonaisvoiton useita kilpailuita ennen kauden loppua.


title: Jean-Pierre Rampal

text: Jean-Pierre Rampal (7. tammikuuta 1922 Marseille – 20. toukokuuta 2000 Pariisi) oli ranskalainen huilisti, jota on pidetty 1900-luvun parhaimpiin lukeutuvana. Hän oli ensimmäinen huilisti, joka nousi solistina maailmanmaineeseen. Kamarimuusikkona hän teki yhteistyötä muun muassa Isaac Sternin ja Mstislav Rostropovitšin kanssa. Francis Poulenc sävelsi teoksia nimenomaan hänen esitettäväkseen. Rampal lienee tunnetuin barokkimusiikin esittäjänä.


title: Jean-Pierre Rampal

text: Jean-Pierre Rampalin isä oli huilunsoiton professori. Poika aloitti huilunsoiton 12-vuotiaana. Äitinsä toivomuksesta hän alkoi opiskella lääketiedettä. Sodan aikana saksalaiset miehitysjoukot yrittivät lähettää hänet pakkotyöhön Saksaan mutta hän onnistui piileskelemään Pariisissa, jossa hän samalla opiskeli konservatoriossa.


title: Jean-Pierre Rampal

text: Rampalista tuli vuonna 1945 Pariisin oopperan huilisti ja vuosina 1958–1964 hän toimi sen soolohuilistina. Hän alkoi 1940-luvun lopulla tehdä konserttimatkoja soolohuilistina. Vuonna 1948 hän perusti suureen menestykseen sittemmin nousseen yhtyeen nimeltä "Ensemble Baroque de Paris". Vuonna 1958 hän teki ensimmäisen konserttimatkansa Amerikkaan yhdessä Robert Veyron-Lacroixin kanssa. Suomessa hän vieraili ensimmäisen kerran Helsingissä vuonna 1966 ja viimeisen kerran Naantalin Musiikkijuhlilla vuonna 1988. Parhaimmillaan Rampal piti sata konserttia vuodessa.


title: Jean-Pierre Rampal

text: Rampal on maailman eniten äänilevyjä levyttäneiden ja myyneiden taiteilijoiden joukossa. Pierre Boulezin kanssa hän levytti vuonna 1975 Claude Bollingin sarjan huilulle ja jazz-pianolle, ja se pysyi Billboardin myydyimpien levyjen listalla kymmenen vuotta.


title: Jean-Pierre Rampal

text: Jean-Pierre Rampal avioitui vuonna 1947 harpisti Francoise Bacqueyriscen kanssa.


title: Jean-Pierre Rampal

text: Pariisissa on vuodesta 1980 alkaen järjestetty kansainvälisiä alle 30-vuotiaille muusikoille tarkoitettuja "Concours de flûte Jean-Pierre Rampal" -huilistikilpailuja.


title: Erin Brockovich (elokuva)

text: Erin Brockovich on tositapahtumiin perustuva elokuva Erin Brockovichin taistelusta energiayhtiö Pacific Gas & Electric Companyä vastaan. Elokuvan on ohjannut Steven Soderbergh ja nimiroolia näyttelee Julia Roberts. Oikealla Erin Brockovichilla on cameorooli Julia-nimisenä tarjoilijana.


title: Erin Brockovich (elokuva)

text: Julia Roberts voitti roolistaan elokuvassa parhaan naispääosan Oscar-palkinnon. Elokuva oli ehdolla myös neljässä muussa Oscar-kategoriassa. Roberts voitti lisäksi muun muassa BAFTA-palkinnon ja Golden Globen.


title: Erin Brockovich (elokuva)

text: Erin Brockovich (Julia Roberts) on työtön kolmen lapsen yksinhuoltajaäiti. Loukkaannuttuaan kerran auto-onnettomuudessa Erin nostaa lääkäriä (David Brisbin) vastaan henkilökohtaisen kanteen, mutta häviää sen. Sen seurauksena Erin pyytää asianajajaansa Edward L. Masrya (Albert Finney) etsimään hänelle töitä korvaukseksi häviöstään. Ed antaa Erinille töitä arkistovirkailijana omasta toimistostaan. Töissä Erin törmää siviilikanteeseen, johon sisältyy lääketieteellisiä asiakirjoja ja josta selviää, että PG&E (Pacific Gas and Electric Company) on tarjoutunut useasti ostamaan Donna Jensenin (Marg Helgenberger) talon Hinkleystä, Kaliforniasta.


title: Erin Brockovich (elokuva)

text: Erin alkaa tutkia tapauksen yksityiskohtia, sillä hän on vakuuttunut siitä, että tapaukseen liittyvät faktat eivät täsmää. Erin taivuttelee Edin antamaan hänelle luvan tutkia asiaa lisää. Tutkimusten jälkeen Erinille paljastuu, että PG&E on järjestelmällisesti peitellyt sitä, että sen laitoksilta peräisin oleva teollinen myrkky, kromin eräs myrkyllinen yhdiste, on vuotanut Hinkleyn kaupungin vedenjakeluun ja uhkaa koko kaupungin asukkaiden terveyttä. Erin saa tietää, että PG&E on vastuussa Hinkleyn asukkailla diagnosoiduista, laajalla levinneistä sairauksista. Hän alkaa taistella tuodakseen yhtiön oikeuden eteen.


title: Erin Brockovich (elokuva)

text:
Erin tapaa eräässä baarissa salaperäisen miehen, joka väittää, että PG&E käski hänen kerran tuhota erinäisiä asiakirjoja. Mies kuitenkin kieltäytyi, sillä hän oli huomannut
sairaudet, jotka vaivasivat laitoksen aitaamattomien jätealtaiden luona työskenteleviä ihmisiä. Erin löytää vuonna 1966 tehdyn asiakirjan, jonka mukaan San Franciscossa sijaitsevan PG&E:n pääkonttorin pääjohtaja tiesi Hinkleyn alueen veden olleen saastunut. Pääkonttori ei kuitenkaan tehnyt asialle mitään, vaan neuvoi Hinkleyn asemaa pitämään asian salassa naapurustolta. Tuomari (George Rocky Sullivan) tutkii Erinin löytämät todisteet ilman valamiehistöä ja määrää PG&E:n maksamaan 333 miljoonan dollarin korvaukset, jotka jaetaan kaikkien tapauksen 648 kantajan kesken.
Ehdokkaana:
Ehdokkaana:
Ehdokkaana:


title: Tony Adams

text: Tony Adams MBE (s. 10. lokakuuta 1966) on englantilainen jalkapalloilija ja myöhempi jalkapallovalmentaja. Keväällä 2017 hän toimi hetken Granadan päävalmentajana.


title: Tony Adams

text: Koko pelaajauransa ajan, 22 vuotta, Adams pelasi lontoolaisseura Arsenalissa. Hän liittyi Arsenaliin vuonna 1980 ja pelasi ensimmäisen ottelunsa 17-vuotiaana Sunderlandia vastaan. Pian Adams vakiinnutti paikkansa joukkueen keskuspuolustajana, ja vuoden 1988 alussa, 21-vuotiaana, hänestä tehtiin seuran nuorin kapteeni. Adams kantoi kapteenin nauhaa käsivarressaan 14 vuoden ajan. Vuonna 1987 Adams voitti seuransa riveissä Liigacupin ja vuonna 1989 sekä 1991 1. divisioonan mestaruuden. Vuonna 1993 Adamsin johtama Arsenal voitti sekä Liigacupin että FA Cupin. 1994 juhlittiin Cup-voittajien Cupin voittoa. 1996 Arsenalin valmentajaksi tuli ranskalainen Arsène Wenger. Seura juhlikin 1998 ja 2002 Valioliigan ja FA Cupin tuplavoittoa. Adamsin viimeiseksi otteluksi jäikin 2002 FA Cupin finaali Chelseaa vastaan. Hän pelasi kaikkiaan 669 ottelua Arsenalin paidassa ja on David O'Learyn jälkeen seuran historian toiseksi eniten otteluita pelannut pelaaja.


title: Tony Adams

text: Englannin maajoukkueessa Adams esiintyi ensimmäisen kerran vuonna 1987 Espanjaa vastaan. Hän pelasi joukkueessa myös 1988 EM-kisoissa. 1990 MM-kisojen ryhmästä hän monien yllätykseksi jäi pois, eikä päässyt loukkaantumisen takia myöskään 1992 EM-kisoihin. Kaikkiaan Adams pelasi 66 maaottelua ja teki niissä viisi maalia.


title: Tony Adams

text: Adams tunnettiin myös railakkaasta alkoholinkäytöstään, ja juorulehdet uutisoivat usein hänen osallisuudestaan tappeluihin yökerhoissa. Vuonna 1990 hän sai kolmen kuukauden vankeustuomion rattijuopumuksesta. 1990-luvun loppupuolella hän myönsi alkoholiongelmansa. Myöhemmin Adams perusti "Sporting Chance Clinic" -nimisen alkoholisteille tarkoitetun vieroituslaitoksen, jossa on sittemmin vieraillut muitakin alkoholismista toipuvia jalkapalloilijoita.Uransa jälkeen Adams opiskeli liikuntatieteitä ja vuonna 2003 aloitti Wycomben valmentajana, mutta erosi tehtävästään seuraavana vuonna. Sittemmin hän on toiminut Alankomaissa Feyenoord Rotterdamin ja FC Utrechtin valmennusryhmässä.


title: Tony Adams

text: Kesäkuussa 2006 Adams siirtyi Harry Redknappin apulaisvalmentajaksi Portsmouth FC:n organisaatioon. Hän oli luotsaamassa Pompeyn yhdessä Redknappin kanssa historialliselle yhdeksännelle sijalle Englannin Valioliigassa kaudella 2007/08. Sama kausi päättyi jättipottiin myös FA Cupissa Pompeyn kaadettua finaalissa Cardiff Cityn.


title: Tony Adams

text: Lokakuussa 2008 Adams nousi Portsmouthin päävalmentajaksi, kun Redknapp siirtyi Tottenhamiin. Helmikuussa 2009 Adams erotettiin Porsmouthin managerin paikalta, kun Portsmouth oli erotushetkellä vain pisteen pudotusviivan yläpuolella, sijalla 16.


title: Tony Adams

text: Toukokuussa 2010 Adams palasi valmennustehtäviin allekirjoitettuaan kolmivuotisen sopimuksen azerbaidžanilaisen Qəbələn kanssa. Debyyttikaudellaan Adams luotsasi seuran maan pääsarjassa seitsemänneksi. Hän erosi tehtävistään marraskuussa 2011 perhesyiden vuoksi.


title: Tony Adams

text: Huhtikuussa 2017 Adamsista tuli yllättäen Espanjan liigassa putoamiskamppailuun vajonneen Granadan päävalmentaja.


title: Pollock

text: Pollock on elämäkerrallinen elokuva, joka kertoo taiteilija Jackson Pollockin tarinan. Elokuvan on ohjannut Ed Harris, joka myös näyttelee pääosaa. Pollockin vaimoa esittää Marcia Gay Harden. Elokuva pohjautuu kirjaan "Jackson Pollock: An American Saga".


title: Pollock

text: Elokuva on Harrisin pitkäaikainen unelma. Saatuaan isältään Pollockin elämäkerran hän alkoi miettiä projektia, joka lopulta vei melkein 10 vuotta toteuttaa. Pollock on Harrisin debyyttiohjaus.


title: Pollock

text: Marcia Gay Harden voitti roolistaan Oscar-palkinnon parhaasta naissivuosasta. Ed Harris oli myös ehdolla parhaasta miespääosasta.


title: Ademir

text: Ademir, oikealta nimeltään Ademir Marques de Menezes (8. marraskuuta 1922 Recife – 11. toukokuuta 1996 Rio de Janeiro) oli brasilialainen jalkapalloilija, pelipaikaltaan hyökkääjä.


title: Ademir

text: Parhaiten Ademir muistetaan edesottamuksistaan 1950 MM-kotikisoissa, missä hän voitti maalikuninkuuden yhdeksällä (joidenkin lähteiden mukaan seitsemällä) maalillaan. Kisoissa ei järjestetty loppuottelua vaan sarjamuotoinen kilpailu, jossa Brasilian joukkue jäi Uruguayn jälkeen hopealle.


title: Ademir

text: Copa América -turnauksessa Ademir pelasi vuosina 1945, 1946, 1949 ja 1953, ja teki 12 maalia 18 ottelussa. Vuonna 1949 hän teki loppuottelussa Paraguayta vastaan hattutempun. Kaikkiaan hän pelasi maajoukkueessa 39 ottelua ja teki 32 maalia vuosina 1945-1953.


title: Ademir

text: Seurajoukkueuransa Ademir aloitti Recifessä ja siirtyi myöhemmin Vasco da Gamaan, missä pelasi vuosina 1942-1945 ja 1948-1956 käväisten välissä Fluminensessa. Vasco da Gamassa hän pelasi 429 ottelua ja teki 301 maalia, voitti 5 Rio de Janeiron osavaltion mestaruutta (1945, 1949, 1950, 1952, 1956). Lisäksi vuonna 1946 hän voitti mestaruuden Fluminensen riveissä.


title: Ademir

text: Peliuransa jälkeen Ademir toimi kommentaattorina, valmentajana ja liikemiehenä.


title: Muhammed-pilapiirrosjupakka

text: Muhammad-pilapiirrosjupakka alkoi kahdentoista profeetta Muhammadia esittävän pilapiirroksen julkaisemisesta Tanskan suurimman päivälehden "Jyllands-Postenin" sivuilla 30. syyskuuta 2005. Lehti ilmoitti halunneensa asiasta käydyn julkisen keskustelun kautta kokeilla, onko sananvapaus Tanskassa kaventunut maahan muuttaneiden muslimien vaikutuksesta. Kysymys nousi esille, koska islamilaisuudesta kertovaan lastenkirjaan oli vaikea saada kuvittajia. Islamin valtasuuntaus sunnalaisuus on lähtökohtaisesti kuvakielteinen.


title: Muhammed-pilapiirrosjupakka

text: Useat muslimit sekä Tanskassa että muualla suuttuivat kuvista, sillä islamilaisessa perinteessä ei pidetä hyväksyttävänä kuvata profeettaa. Erityisen loukkaavaksi koettiin Kurt Westergaardin kuvaa, jossa profeetta Muhammadilla on turbaanissaan pommi, jossa lukee islamilainen uskontunnustus: ”Ei ole muuta jumalaa kuin Jumala ja Muhammed on hänen profeettansa.” Se yhdistää profeetan suoraan terrorismiin.


title: Muhammed-pilapiirrosjupakka

text: Bosnia ja Hertsegovinan ja Turkin suurlähettiläiden lisäksi Afrikasta Algerian, Egyptin, Libyan ja Marokon, Aasiasta Indonesian, Irakin, Iranin, Pakistanin sekä Saudi-Arabian suurlähettiläät sekä palestiinalaishallinnon yleisvaltuuskunnan päällikkö allekirjoittivat Tanskan pääministerille 25. lokakuuta 2005 kirjeen, jossa he pyysivät tapaamista asiaa koskien. Pääministeri Anders Fogh Rasmussen ei suostunut tapaamaan diplomaatteja vedoten siihen, ettei hän voinut puuttua lehdistön vapauteen.


title: Muhammed-pilapiirrosjupakka

text: Vastaukseen tyytymättömät tanskalaiset aktiivimuslimit eivät kuitenkaan tyytyneet tähän vaan matkustivat Lähi-itään etsimään tukea asialleen.


title: Muhammed-pilapiirrosjupakka

text: Ryhmä tanskalaisia imaameja, muun muassa Ahmed Akkari ja Abu Laban matkustivat Lähi-idässä, missä esiteltiin asiasta eri Lähi-idän maissa puhuessaan kolmea alatyylistä pilakuvaa, joita ei kuitenkaan "Jyllands-Postenissa" ollut julkaistu.


title: Muhammed-pilapiirrosjupakka

text: Tanskalaisen lehden "Ekstra Bladetin" haastattelussa 5.2.2006 pilakuvaprotestin edustajana toiminut Ahmed Akkari perusteli väärennettyjen piirrosten käyttämistä sillä, että ne auttoivat näyttämään, kuinka vihamielisesti tanskalaiset muslimeihin suhtautuvat.


title: Muhammed-pilapiirrosjupakka

text: Tapahtuman seurauksena joissain islaminuskoisissa maissa kuten Saudi-Arabiassa ja Egyptissä on järjestetty laajoja tanskalaistuotteiden boikotteja. Boikottilistoille ovat joutuneet esimerkiksi Legot, Carlsberg-oluet ja meijeriyhtiö Arla Foods, joka pysäytti Riadissa sijaitsevan tehtaansa. Vaikutusta oli myös lääketehdas Novo Nordiskille ja Danfossille.


title: Muhammed-pilapiirrosjupakka

text: Boikotti iski raskaasti etenkin tanskalaiseen Arlaan, joka ilmoitti Lähi-idän liiketointen olevan ”raunioina”. Arla lomautti jo aiemmin 125 työntekijää ja lyhensi 40 työpäivää.


title: Muhammed-pilapiirrosjupakka

text: Myös norjalaistuotteita boikotoitiin. Myös Suomen islamilaisen yhdyskunnan imaami Khodr Chehab kutsui kuvia loukkaaviksi ja sanoi, että suomalaiset muslimit ovat ryhtyneet boikotoimaan tanskalaisia tuotteita.


title: Muhammed-pilapiirrosjupakka

text: Huhtikuussa 2006 Osama Bin Laden vaati länsimaisia ja yhdysvaltalaisia tuotteita boikottiin pilakuvien vuoksi.


title: Muhammed-pilapiirrosjupakka

text: Jotkut muslimimaat kutsuivat myös diplomaattejaan kotiin Tanskasta. Tietyt ääriainekset jopa uhkasivat tanskalaisten ja norjalaisten henkeä. Ajoittain puhuttiin myös ruotsalaisten olevan vaarassa. Tanskalaisten ja norjalaisten käskettiin lähteä palestiinalaisalueilta. 30. tammikuuta palestiinalaiset poistivat EU:lle Gazassa työskentelevät tanskalaiset ja norjalaiset.


title: Muhammed-pilapiirrosjupakka

text: Tanskalaiset Abu Laban ja Ahmed Akkari kiersivät yli kymmenessä islamilaisessa maassa kertoen, miten heikosti islaminuskoisia Tanskassa kohdellaan.


title: Muhammed-pilapiirrosjupakka

text: Tanskan ja Norjan lippuja poltettiin laajoissa mielenosoituksissa muslimimaissa. Palestiinalaisalueella poltettiin lisäksi Tanskan pääministerin Anders Fogh Rasmussenin kuvia 1. helmikuuta 2006. Professori Jaakko Hämeen-Anttilan mukaan mielenosoituksissa ei ole kyse vihasta vaan islamilaisessa maailmassa yleisestä tavasta reagoida asioihin. Nämä reaktiot saattavat Hämeen-Anttilan mukaan kulttuurierojen takia tuntua skandinaaveista ylimitoitetulta.


title: Muhammed-pilapiirrosjupakka

text: Lännessä korostettiin sananvapautta, johon puuttumista ei ole katsottu sopivaksi. Boikottia vastaan jopa järjestettiin "osta tanskalaisia tuotteita"-kampanja. Tanskan pääministeri Anders Fogh Rasmussen sanoi olevansa sanaton siitä, että ihmiset, joiden on annettu tulla asumaan Tanskaan, ovat kampanjoimassa ympäri arabimaita lietsoen vihaa Tanskaa ja tanskalaisia kohtaan. 2. helmikuuta Fogh Rasmussen esiintyi al-Arabiya-kanavalla, jossa hän kiisti Tanskan hallituksen vastuun kuvista ja toivoi, ettei kriisiä syvennettäisi entisestään.


title: Muhammed-pilapiirrosjupakka

text: Jotkut muslimit kuitenkin myös puolsivat pilapiirrosten uudelleenjulkaisua, jotta jokainen voisi itse päättää ovatko ne loukkaavia. Eräät myös huomauttivat, että juutalaisia ja Israelia demonisoivat pilapiirrokset ovat yleisiä arabilehdistössä.


title: Muhammed-pilapiirrosjupakka

text: Pilapiirrokset tehneiden henkeä uhattiin. "Jyllands-Postenin" päätoimitus evakuoitiin pommiuhan takia. 30. tammikuuta islamistinen organisaatio nimeltään "mujahediiniarmeija" yllytti terrori-iskuihin kaikki mahdollisia kohteita vastaan Tanskassa ja Norjassa.


title: Muhammed-pilapiirrosjupakka

text: Norjan puolustusvoimain tutkimuslaitoksen FFI:n Brynjar Lian mukaan Jyllands-Posten lehti on selvästi tärkein maali jihadisteille Euroopassa.


title: Muhammed-pilapiirrosjupakka

text: Eräs reaktio vaati Euroopan unionin niiltä mailta, joissa ilmestyvissä lehdissä piirrokset julkaistiin, anteeksipyyntöä uhkavaatimuksena. Al-Aksan marttyyrien prikaatit vaati 2. helmikuuta 2006 kello 20:een mennessä anteeksipyyntöä. Runsas tunti uhkavaatimuksen määräajan kulumisesta umpeen Nablusissa kidnapattiin saksalainen Christoph Kasten lyhyeksi aikaa. Hänet vapautettiin kuitenkin pian.


title: Muhammed-pilapiirrosjupakka

text: 4. helmikuuta 2006 ilmoitettiin sähköpostilla, että alankomaalaisen "De Volksrant" -lehden toimituksessa olisi pommi. Sitä ei ollut.


title: Muhammed-pilapiirrosjupakka

text: 8. helmikuuta 2006 lupasi talebanien eräs komentaja, mullah Dadullah, 100 kiloa kultaa pilapiirtäjän murhaamisesta. Norjalaisen, tanskalaisen tai saksalaisen sotilaan surmaamisesta hän lupasi viisi kiloa kultaa. Kyseisiä kansallisuuksia oli noihin aikoihin ISAF-joukoissa Afganistanissa.


title: Muhammed-pilapiirrosjupakka

text: 4. helmikuuta syyrialaiset mielenosoittajat Damaskoksessa polttivat Tanskan suurlähetystörakennuksen. Mielenosoittajien mennessä polttamaan myös Norjan suurlähetystöä poliisi hajotti mielenosoituksen vesitykein ja kyynelkaasun avulla. Myös mielenosoittajien tie Ranskan suurlähetystöön estettiin. Syyrian hallitus päätyi myöhemmin maksamaan tapauksesta Norjalle 7,2 miljoonan kruunun vahingonkorvaukset. "Pääartikkeli: Muhammed-piirrosjupakan diplomatia"


title: Muhammed-pilapiirrosjupakka

text: Afganistanissa väkijoukko tunkeutui 7. helmikuuta 2006 Meimanassa NATO-joukkojen leiriin. Mielenosoittajien joukosta ammuttiin myös rynnäkkökiväärillä ja heiteltiin käsikranaatteja. Kaksi norjalaista ISAF-rauhanturvaajaa loukkaantui. Paikallinen poliisi ampui kolme mielenosoittajaa. Rauhanturvaajat ampuivat kumiluoteja ja käyttivät kyynelkaasua. Leirissä olleilla kymmenellä suomalaisella ei ollut vastaavia varusteita ja he ampuivat vain varoituslaukauksia.


title: Muhammed-pilapiirrosjupakka

text: Pilakuvia on "Jyllands-Postenin" jälkeen julkaistu ainakin 30 maan lehdissä, muun muassa kaikissa Pohjoismaissa Suomea lukuun ottamatta.


title: Muhammed-pilapiirrosjupakka

text: Ensimmäisenä osan kuvista julkaisi 17. lokakuuta egyptiläinen "Al-Fagr"-lehti. Sen julkaisemisesta ei kuitenkaan aiheutunut vielä suurta maailmanlaajuista skandaalia. Vasta kun myöhemmin myös pieni evankelinen norjalaislehti "Magazinet" sekä brysseliläinen lehti julkaisi kuvat 10. tammikuuta, kohu eskaloitui helmikuussa ja muiden lehtien alkaessa julkaista pilakuvia.


title: Muhammed-pilapiirrosjupakka

text: 1. helmikuuta 2006 ranskalaislehti France Soir julkaisi kuvat ja saksalainen "Die Welt" julkaisi osan kuvista. Kuvia oli myös "Berliner Zeitungissa". Myös italialaiset "La Stampa" ja "Corriere della Sera" sekä espanjalainen Barcelonassa ilmestyvä "El Periodico" julkaisivat kuvia. Lähi-idästä ainakin Jordanialaiset "al-Mehwar" ja "Al-Shihan" julkaisivat kuvia. Kuvat on julkaistu myös useilla kurdinkielisillä internet-sivuilla.


title: Muhammed-pilapiirrosjupakka

text: Suomen useat televisiokanavat näyttivät kuvat tammikuun lopussa kohusta kertovien uutisten kuvituksena. Samoin useat lehdet, kuten "Helsingin Sanomat", on näyttänyt kuvia uutisten yhteydessä.


title: Muhammed-pilapiirrosjupakka

text: Ranskalaisen "France Soirin" kustantaja Raymond Lakah erotti päätoimittaja Jacques Lefrancin kuvien julkaisemisen vuoksi. "Ilmaisemme pahoittelumme muslimiyhteisölle ja kaikille niille, joita sarjakuvan julkaiseminen järkytti", Lakah sanoi.


title: Muhammed-pilapiirrosjupakka

text: Islamilaisen maailman reagointiin vastattiin länsimaissa julkaisemalla pilapiirroksia uudestaan, sekä uusilla pilapiirroksia. Pyrkimyksenä oli, että islamilaisten reagointia vastaan kohdistuisi laaja läntinen mielipide sananvapauden puolesta. Piirrosten julkaisemista kannatti myös Toimittajat ilman rajoja -järjestö. Saksan sanomalehtimiesten liitto arvosteli "Die Weltiä" kaikkien kuvien julkaisemisesta todeten, että jutun olisi voinut kuvittaa yhdelläkin kuvalla.


title: Muhammed-pilapiirrosjupakka

text: Euroopan unionin komission varapuheenjohtaja Franco Frattinin mielestä kuvien julkaiseminen oli ”jossain määrin epäviisasta”, vaikka satiirin kohteena oli uskonnon väärinkäyttö.


title: Muhammed-pilapiirrosjupakka

text: Paavi Benedictus XVI tuomitsi väkivaltaiset vastalauseet, mutta piti tapausta ei-hyväksyttävänä provokaationa. Vatikaanin mukaan sana ja ilmaisunvapaus ei voi sisältää oikeutta loukata uskovien näkemyksiä.


title: Muhammed-pilapiirrosjupakka

text: Myös Yhdysvaltain presidentti George W. Bush ja Britannian ulkoministeri Jack Straw tuomitsivat kuvat julkaisseet lehdet tunteettomuudesta ja kunnioituksen puutteesta.


title: Muhammed-pilapiirrosjupakka

text: Saksalainen Nobel-kirjailija Günter Grass vertasi pilakuvia "Der Stürmer" -sanomalehdessä natsihallinnon aikana julkaistuihin antisemitistisiin sarjakuviin.


title: Muhammed-pilapiirrosjupakka

text: 5. helmikuuta viikonlopun aikana Suomen presidentti Tarja Halonen, Saksan presidentti Horst Köhler, Italian presidentti Carlo Azeglio Ciampi, Latvian presidentti Vaira Vīķe-Freiberga, Portugalin presidentti Jorge Sampaio ja Unkarin presidentti László Sólyom kokoontuivat ja tuomitsivat Lähi-idän väkivaltaisuudet sekä väkivallalla uhkaamisen.


title: Muhammed-pilapiirrosjupakka

text: Tanskalaisista 58 prosenttia piti syyllisinä jupakkaan tanskalaisia imaameja, 22 prosenttia "Jyllands-Postenia" ja 11 prosenttia Rasmussenin johtamaan Tanskan hallitusta Megafon pollin mielipidetiedustelun perusteella. Ranskassa "La Croix" -lehden 10. helmikuuta julkaiseman mielipidetiedustelun mukaan 58 prosenttia kysellyistä oli sitä mieltä, ettei kuvien julkaisemisesta ole etua sananvapauskeskustelussa, kuvien julkaisemista kannatti 38 prosenttia vastaajista. Norjassa 57 prosenttia vastaajista ei kannattanut kuvien julkaisemista, kun taas 30 prosenttia uskoi, että ne oli oikeus julkaista


title: Muhammed-pilapiirrosjupakka

text: Tanskan edustuston polttamisesta Syyrian Damaskuksessa alkoi Tanskan edustustojen, suurlähetystöjen ja konsulaattien sulkeminen kriittisissä maissa. Tanskan suljettua lähetystönsä, tuli sen suojeluvaltioksi Syyriassa Saksa. Mielenosoittajien ja tuhopolttajien osoitettua mieltään Libanonin Beirutissa, sulki Tanska lähetystönsä siellä ja sen konsuliasiat otti hoitaakseen Ranska. Iranissa Tanskan konsuliasioita hoiti Suomi ja Pakistanissa Saksa sekä Indonesiassa Alankomaat.


title: Muhammed-pilapiirrosjupakka

text: Tanskan valtakunnansyyttäjä päätti 15.3.2006 olla nostamatta syytettä "Jyllands-Postenia" vastaan uskonrauhan rikkomisesta tai kiihotuksesta kansanryhmää vastaan.


title: Muhammed-pilapiirrosjupakka

text: Kielteisen päätöksen seurauksena useat muslimijärjestöt nostivat kunnianloukkauskanteen "Jyllands-Postenia" vastaan. Myös tämä kanne kaatui oikeudessa.


title: Muhammed-pilapiirrosjupakka

text: Valko-Venäjällä suljettiin kuvat julkaissut lehti, "Zgodan" (Konsensus) vuonna 2006, ja kaksi vuotta myöhemmin sen päätoimittaja tuomittiin kolmeksi vuodeksi vankeuteen kiihotuksesta kansanryhmää vastaan.


title: Muhammed-pilapiirrosjupakka

text: Kohun nostattaneita kuvia ei julkaistu sellaisenaan suomalaisissa lehdissä. "Helsingin Sanomat" kuitenkin 2. helmikuuta 2006 piti mahdollisena, että se liittyisi kuvat julkaisevien lehtien joukkoon. Helsingin Sanomien vastaavan päätoimittajan mukaan lehti ei kuitenkaan aikonut julkaista kuvia.


title: Muhammed-pilapiirrosjupakka

text: Suomessa Suomen Sisu julkaisi ne verkkosivuillaan oman ilmoituksensa mukaan tukeakseen sananvapautta sen jälkeen, kun Ruotsissa sivut (Sverigedemokraterna-puolueen lehden "SD-Kurirenin" verkkosivut) suljettiin viranomaisten vaikutuksesta. 13. helmikuuta 2006 kansanedustaja Jari Vilén vaati viranomaisia puuttumaan kuvien julkaisuun ja Sisäasiainministeriö kehotti Keskusrikospoliisia tutkimaan asiaa. KRP ilmoitti tutkivansa kuvien julkaisemisen laillisuutta Pääministeri Matti Vanhanen pyysi 14. helmikuuta itsensä ja Suomen hallituksen puolesta anteeksi tapahtunutta. Seuraavana päivänä 15. helmikuuta tasavallan presidentti Tarja Halonen pahoitteli julkaisemista tavatessaan uskontokuntien edustajia.


title: Muhammed-pilapiirrosjupakka

text: 19. helmikuuta 2006 oululainen kulttuurilehti "Kaltio" julkaisi verkkosivuillaan Muhammed-pilapiirrosjupakkaa käsitelleen sarjakuvan, jonka on piirtänyt oululainen sarjakuvataiteilija Ville Ranta. Sampo ja Tapiola ilmoittivat lopettavansa ilmoittelun "Kaltiossa". Viisi päivää myöhemmin 24. helmikuuta "Kaltion" hallitus erotti päätoimittaja Jussi Vilkunan tämän kieltäydyttyä poistamasta sarjakuvaa verkkosivuilta. Julkaisun jälkeisten tapahtumien johdosta "Frankfurter Allgemeine Zeitung"in toimittaja kutsui 2.3.2006 Suomea maaksi, jossa: "...valitettavasti on pelkurimaisuuden ja itsesensuurin perinne."


title: Muhammed-pilapiirrosjupakka

text: "Jyväskylän Ylioppilaslehti" julkaisi numerossa 3/06 piirroksen, jossa Muhammad ja Jeesus kuvataan pommit päässään.


title: Muhammed-pilapiirrosjupakka

text: Suomen Sisun julkaistua kuvat verkkosivuillaan alkoi Suomessa esitutkinta siitä, olisivatko sivujen ylläpitäjät syyllistyneet uskonrauhan häirintään. Esitutkinnan jälkeen asia meni syyttäjälle syyteharkintaan. Syyteharkinta päättyi 1. kesäkuuta 2006 syyttämättäjättämispäätökseen. Apulaisvaltakunnansyyttäjä Jorma Kalskeen mukaan kuvien julkaisu oli siis laillista.


title: Muhammed-pilapiirrosjupakka

text: KRP käytti esitutkinnassaan islam-asiantuntijana professori Jaakko Hämeen-Anttilaa, jonka lausunnon mukaan Muhammad-kuvat loukkasivat muslimeja syvästi:


title: Muhammed-pilapiirrosjupakka

text: Ulkoasiainministeri Erkki Tuomioja totesi yksityisillä verkkosivuillaan 2. helmikuuta 2006:


title: Muhammed-pilapiirrosjupakka

text: Tanskan lähetystön tultua poltetuksi 4. helmikuuta Damaskuksessa Syyriassa ja konsulaatin 5. helmikuuta Beirutissa Libanonissa Tuomioja antoi STT:lle lausunnon, jonka mukaan hän tuomitsee jyrkästi mielenosoittajien hyökkäykset Syyriassa sijaitsevia ulkomaisia lähetystöjä vastaan sekä tähdentää, että Syyrian hallitus on yksiselitteisesti vastuussa suurlähetystöjen koskemattomuudesta ja turvallisuudesta.


title: Muhammed-pilapiirrosjupakka

text: 7. helmikuuta 2006 Tuomioja julkaisi henkilökohtaisilla verkkosivuillaan haastattelun, jonka hän oli antanut syntyneestä kriisistä ja sivilisaatioiden dialogista "Hufvudstadsbladetissa" 6. helmikuuta. Tuomioja tuomitsi J. K. Paasikiveä siteeraten Jyllands-Postenin harkitsemattomuuden "ikkunoiden kivittämisenä", mutta toisaalta tuomitsi myös mielenosoittajien käyttämän väkivallan.


title: Muhammed-pilapiirrosjupakka

text: 8. helmikuuta 2006 STT:n uutisten mukaan Tuomioja olisi "Seuralle" antamassaan haastattelussa todennut, että tanskalaislehti menetteli typerästi julkaistessaan profeetta Muhammadista tehtyjä pilakuvia: ""Mediassa tietynlainen itseymmärrys olisi paikallaan, mutta itsesensuuria en suosittele. Jyllands-Postenin menettely oli typerää"" Tuomioja ei kuitenkaan suosittanut Tanskan hallitusta toimimaan asiassa millään erityisellä tavalla.


title: Muhammed-pilapiirrosjupakka

text: 15. helmikuuta 2006 ulkoasiainministeri lähetti egyptiläiselle, irakilaiselle, iranilaiselle, jordanialaiselle, libanonilaiselle, saudiarabialaiselle ja syyrialaiselle lehdelle kirjeen painottaakseen, että sekä uskonrauha että sananvapaus on huomioitava.


title: Muhammed-pilapiirrosjupakka

text: 5. joulukuuta 2007 Tuomioja piti puheen Skepsis ry:n 20-vuotisjuhlissa ja kertoi, että hänellä on ollut huono omatunto siitä mitä hän joutui ulkoministerinä tekemään rauhoittaakseen pilakuvakiistaa. Tuomioja kyseenalaisti sananvapauden rajoittamisen oikeutuksen uskonnollisten tunteiden takia.


title: Muhammed-pilapiirrosjupakka

text: Ulkoasiainministeriön matkustustiedotteissa 3. helmikuuta 2006 todettiin Arabiemiraattien liittoa ja Bahrainia koskien sekä 1. helmikuuta Omania koskien että "Islamin uskosta johtuvat käyttäytymissäännöt huomioitava."


title: Muhammed-pilapiirrosjupakka

text: Julkisen sanan neuvoston puheenjohtaja Kalevi Kivistön Suomenmaalle antaman lausunnon mukaan Helsingin Sanomat rikkoisi journalistin ohjetta vastaan, mikäli se julkaisisi Jyllands-Postenin julkaisemat pilakuvat.


title: Muhammed-pilapiirrosjupakka

text: Sanomalehti "Suomenmaa" julkaisi 3. helmikuuta 2006 Ruotsin islamneuvoston imaami Abd al Hagg Kielan haastattelun, minkä mukaan pilapiirroskysymys on tapahtumasarja, joka on saanut muslimit kautta maailman reagoimaan. "- Kyseessä on prosessi, joka on jatkunut pitkään. Tanskan siirtolaisvihamielinen puolue Pia Kjærsgaardin johdolla on vuosikausia ajanut rasistista kampanjaan islaminuskoisia kohtaan." Ostoboikottien vaikutuksesta hän toteaa: "- Arlalle Jyllands-Postenin pilapiirros maksaa yli miljoona euroa päivässä. "Suomesta imaami totesi, ettei ole kuullut yhdenkään Suomessa asuvan muslimin sanovan, että heitä vainottaisiin. "- Sen sijaan Tanskan muslimit ovat olleet koko ajan vainon kohteena."


title: Muhammed-pilapiirrosjupakka

text: "Ilta-Sanomien" mukaan tanskalaisen "Ekstra Bladet" -lehden lähteisiin nojaten, tanskalainen imaami Ahmed Abu Laban kiersi levittämässä väärää tietoa Tanskan muslimien tilanteesta useissa Lähi-idän maissa.


title: Muhammed-pilapiirrosjupakka

text: Pelossa, että Sverigedemokraterna onnistuisivat vetämään Ruotsin mukaan Tanskaa kohdanneeseen pilapiirrosjupakkaan torstaina 9. helmikuuta 2006 kello 17 Ruotsin aikaa suljettiin SD-Info:n verkkosivut. Ruotsin ulkoasiainministeri Laila Freivalds totesi, että on pelottavaa, miten pieni ryhmä ruotsalaisia äärimmäisyyshenkilöitä asettaa ruotsalaisia vaaralle alttiiksi.


title: Muhammed-pilapiirrosjupakka

text: Ruotsin oikeusministeriön selvityksen mukaan maan ulkoministeriö oli toiminut laittomasti sulkiessaan sivut, sillä Ruotsin perustuslain mukaan viranomaiset eivät saa estää lehdistönvapauden toteutumista. Kun ulkoministeri Freivalds yritti peitellä osuuttaan jupakassa, hänen asemansa kävi kestämättömäksi ja hän joutui eroamaan 21. maaliskuuta 2006.


title: Muhammed-pilapiirrosjupakka

text: Al-Qaida sanoi tehneensä 2.6.2008 itsemurhapommi-iskun Pakistanin Tanskan suurlähetystöön. Lausunnossa sanottiin, että itsemurhaisku oli kosto Tanskalle, joka ei ole pyytänyt anteeksi pilapiirrosten julkaisemista. Iskussa kuoli kuusi ihmistä ja lähes 30 haavoittui.


title: Muhammed-pilapiirrosjupakka

text: Monet katsovat, että syntyneessä kohussa ovat joutuneet vastakkain länsimainen käsitys sananvapaudesta ja islamilaisen maailman käsitys uskonnollisesta pyhyydestä.


title: Muhammed-pilapiirrosjupakka

text: Islamilainen traditio kieltää profeettojen kuten Muhammad, Mooses ja Jeesus kuvaamisen piirroksin tai patsain. Tätä on perusteltu esimerkiksi sillä, että kuvien pelätään johtavan kuvainpalvontaan. Islamilaisessa maailmassa on kuitenkin aikojen kuluessa esiintynyt eriäviä tulkintoja tästä opista. Koraani ei anna aiheesta yksiselitteistä ohjetta, vaan kielto perustuu hadith-perimätietoon, jonka katsotaan täydentävän Koraania. Joidenkin muslimien mukaan profeetta Muhammadia saa kuvata, jos kasvot on peitetty tai kuva on takaapäin. Profeetta Muhammadista on olemassa myös useita islamilaisissa maailmassa tehtyjä kuvia. Toisaalta jotkut tulkinnat kieltävät kaikki elävien olentojen kuvat, mukaan lukien eläinten kuvat. Sunni- ja šiiamuslimien kuvatulkinnoissa on merkittäviä eroja.


title: Muhammed-pilapiirrosjupakka

text: Sananvapautta pidetään keskeisenä käsitteenä länsimaisissa demokratioissa ja tyypillisesti se taataan perustuslaissa. Se mainitaan myös YK:n ihmisoikeuksien julistuksessa. Sananvapauden rajoitusyrityksiin ja itsesensuuriin on yleensä suhtauduttu länsimaissa kielteisesti. Tästä huolimatta sananvapautta rajoitetaan länsimaissakin, esimerkiksi jumalanpilkan ja holokaustin kieltämisen kieltäviä lakeja on sanottu sananvapautta rajoittaviksi. Myös itsesensuuria esiintyy. Pääministeri Matti Vanhanen piti hyvänä suomalaista maltillista sananvapauden tulkitsemista.


title: Muhammed-pilapiirrosjupakka

text: Vuonna 2009 tapauksen vuosipäivänä 30. syyskuuta järjestettiin kansainvälinen jumalanpilkkapäivä. Kampanjan perustajien mukaan päivän tarkoitus on ”muistuttaa maailmaa siitä, että uskonnon ei tule enää koskaan olla avoimen ja rehellisen keskustelun ulkopuolella”.


title: Raudun kirkko

text: Raudun kirkko (1926-1939) oli luterilainen kirkkorakennus, joka sijaitsi entisessä Raudun kunnassa Karjalankannaksen itäosassa luovutetussa Karjalassa.


title: Raudun kirkko

text: Raudun edellinen kirkko paloi Suomen sisällissodan aikana keväällä 1918. Uusi punatiilisen tornillisen pitkäkirkon rakentaminen aloitettiin 1925 ja se valmistui 1926. Sen suunnitteli viipurilainen arkkitehti Bertel Mohell.


title: Raudun kirkko

text: Kirkko oli olemukseltaan vankka. Kirkon länsipäässä oli nelikulmainen matalahko ja hieman muusta kirkkorakennuksesta ulkoneva torni. Kirkon itäpäässä puolestaan oli muuta rakennusta matalampi osa, jossa oli sakasti, rippikoulusali ja eteinen. Jyrkän satulakaton itäpäässä oli pieni lanterniini (torni). Katon molemmilla sivuilla oli pienet sivulaivan kaltaiset päätykolmiot, joiden molemmilla puolilla puolestaan oli kattoikkunat. Pitkillä sivuseinillä oli korkeat ja kapeat goottilaistyyliset ikkunat. Kirkkosali oli kolmilaivainen ja sen molemmilla pitkillä sivuilla oli lehterit, joita paksut nelikulmaiset pylväät kannattelivat. Urkuparvi oli kirkon länsipäässä. Uusi kirkko oli hieman edeltäjäänsä pienempi, mutta käytännöllisempi ja ajanmukaisempi. Istumapaikkoja siinä oli 1000.


title: Raudun kirkko

text: Kirkossa ei ollut alttaritaulua vaan sen tilalla oli kookas musta risti, jonka taustalla oli maalattu sädekehä. Kirkon urut olivat 25-äänikertaiset.


title: Raudun kirkko

text: Talvisodan alettua Rautu rajakuntana joutui heti sotatoimialueeksi. Alueella olleet vähäiset suomalaiset joukot perääntyivät melko pian pääpuolustuslinjalle. Kirkkoa ei haluttu jättää venäläisille tukikohdaksi ja niinpä se räjäytettiin ennen perääntymistä. Jatkosodan aikana Rautuun ei rakennettu uutta kirkkoa. Nykyisin kirkosta on jäljellä vain portaat, jotka ovat nykyisin venäläisten kulttuuritalon portaina.


title: Raudun kirkko

text: Raudun viimeiseksi jäänyt vuonna 1926 valmistunut kirkko oli Raudun kuudes kirkko. Ensimmäinen luterilainen kirkko on ollut olemassa jo Stolbovan rauhan aikoihin 1600-luvun alkupuolella. Tiedot Raudun ensimmäisistä kirkoista ovat hatarat. Raudun ensimmäinen kirkko on tuhoutunut vuoden 1656 sotaretken aikana. Vuodelta 1665 on mainintoja keskeneräisestä kirkosta, joka kuitenkin jo 1689 on käyttökelvoton. Raudun kolmas kirkko valmistui kesällä 1699. Sen rakennustöitä johtivat Grels Paukkunen ja Martti Salakka. Kirkkojen rakentamisvuosista on myös toisenlaisia tietoja. Raudun kolmas kirkko tuhoutui Isonvihan aikana. Tämän jälkeen rakennettiin Kirkkojärven pohjoispuolelle pienikokoinen puukirkko vuonna 1728. Tämä neljäs kirkko todettiin huonokuntoiseksi jo 1757 ja uutta kirkkoa alettiin suunnitella.


title: Raudun kirkko

text: Raudun viides kirkko oli Charles Bassin suunnittelema kahtamoinen ja se rakennettiin 1822-1823. Tuohon aikaan julkiset rakennukset tuli rakentaa kivestä ja puurakenteista kirkkoa varten jouduttiin anomaan poikkeslupa. Kirkon erikoisuutena oli ristikeskuksen päälle rakennettu korkea ja kaksinivelinen kellotornia muistuttava lanterniini. Kirkon viereen valmistui erillinen kolminivelinen kellotapuli vuonna 1854. Tämä Raudun viides kirkko tuhoutui Suomen sisällissodassa keväällä 1918. Tämän jälkeen jumalanpalvelukset pidettiin pitäjäntuvalla, kunnes uusi ja viimeiseksi jäänyt kirkko valmistui 1926.


title: Pablo Aimar

text: Pablo César Aimar (s. 3. marraskuuta 1979 Rio Cuarto, Argentiina) on argentiinalainen jalkapalloilija, pelipaikaltaan keskikenttäpelaaja. Aimarin lempinimi on "El Payaso" ().


title: Pablo Aimar

text: Aimar aloitti uransa River Platessa kaudella 1997–1998 ja osoitti nopeasti olevansa eräs Argentiinan lahjakkaimmista nuorista pelaajista. Vuonna 2001 Aimar siirtyi Valenciaan 24 miljoonalla eurolla. Jo samana vuonna Valencia voitti Espanjan-mestaruuden ja eteni Mestarien liigan loppuotteluun. Vuonna 2004 hän voitti Valencian riveissä UEFA Cupin. Hän on kärsinyt huomattavasti loukkaantumisista. Kesällä 2006 Aimar siirtyi Real Zaragozaan. Hän siirtyi heinäkuussa 2008 portugalilaisseura Benficaan.


title: Pablo Aimar

text: Aimar on yksi useista argentiinalaisista jalkapalloilijoista, josta on ennustettu uutta Maradonaa. Aimarin epätasaisuuden ja suuren loukkaantumisherkkyyden vuoksi hän ei lunastanut odotuksia.


title: Pablo Aimar

text: Aimar pelasi Argentiinan joukkueessa vuosien 2002 ja 2006 MM-kilpailuissa.


title: Olli-Pekka Moisio

text: Olli-Pekka Moisio (s. 20. lokakuuta 1972 ) on suomalainen filosofi, yhteiskuntatieteiden tohtori, dosentti Tampereen yliopistossa. Hän on opiskellut ja työskentelee yliopistonlehtorina yhteiskuntatieteiden ja filosofian laitoksella Jyväskylän yliopistossa.


title: Olli-Pekka Moisio

text:
Hän valmistui Jyväskylän yliopistossa Yhteiskuntatieteiden ja filosofian laitokselta vuonna 2001 ensin yhteiskuntatieteiden maisteriksi ja samana vuonna yhteiskuntatieteiden lisensiaatiksi aiheena "Toivon kritiikki: Max Horkheimerin täysin toisen kaipuu kriittisen teorian motivoivana elementtinä". Hän väitteli vuonna 2009 aiheena "Essays on Radical Educational Philosophy".
Moisio on julkaissut ahkerasti Karl Marxista, kriittisestä teoriasta, kriittisestä pedagogiikasta sekä moraalifilosofiasta. Hänen tutkimuksensa on keskittynyt erityisesti Frankfurtin koulukunnan perustajahahmon Max Horkheimerin kriittisen teorian ja juutalaisen ajattelun välisen suhteen tarkasteluun.


title: Olli-Pekka Moisio

text: Moisio on päätoimittajana Sense Publishers -kustantamon kansainvälisessä kriittistä teoriaa ja pedagogiikkaa käsittelevässä kirjasarjassa "Perspectives of Critical Theory and Education" sekä Jyväskylän yliopiston Yhteiskuntatieteiden ja filosofian laitoksen SoPhi-kirjasarjassa.Käännöstöitä


title: Venla-palkinto

text: Venla oli suomalainen vuosina 1982–2010 jaettu televisioalan palkinto. Vuodesta 2011 Venla-palkinto ja Kultainen TV -palkinto yhdistettiin Kultainen Venla -palkinnoksi.


title: Venla-palkinto

text: Draama- ja viihdetuomaristo jakoivat palkintoja yhdessätoista sarjassa. Yleisö valitsi Yleisö-Venlan saajan. Näiden lisäksi sekä draama- että viihdetuomaristolla oli molemmilla halutessaan oikeus myöntää yksi Erikois-Venla. Venloja jaettiin siis joka vuosi yhteensä 12, 13 tai 14 kappaletta, useimmiten 13. Vuosina 1992–1998, jolloin kilpailu oli vain viihdetoimitusten välinen (TV1 Taideohjelmien linja/Viihdeohjelmat, TV2 Viihdeohjelmat, MTV-Viihde Oy ja FST Fiktionen), Venloja jaettiin tavallisesti 2–4 kappaletta, yleensä parhaalle musiikkiviihteelle, dramatisoidulle viihdeohjelmalle, puheviihteelle ja muulle viihteelle. Myös Erikoisvenla saatettiin jakaa ansioituneelle viihdekonkarille. Nelonen tuli mukaan vuonna 1999.


title: Venla-palkinto

text: 2000-luvulla kilpailuun osallistuvat koko kotimaisella ohjelmistollaan viisi suurinta kanavaa eli Yle TV1, Yle TV2, MTV3, Nelonen ja Yle Fem. Yleisövenlaa tavoitteli jokaiselta kanavalta kaksi kanavan itsensä asettamaa ehdokasta, eli yhteensä Yleisö-Venla-ehdokkaita oli kymmenen.


title: Venla-palkinto

text: Palkinnot jaettiin tammikuussa pidettävässä Venla-gaalassa, jonka järjesti vuorovuosin jokainen kilpailussa mukana olevista kanavista.


title: Venla-palkinto

text: Ensimmäinen Venla jaettiin Yle TV2:n ohjelmalle "Thilia Thalia Thallallaa", koska se kilpaili sarjassa ”muut ohjelmat”, jonka palkinto jaettiin ensimmäiseksi.


title: Jari Eskola

text: Jari Eskola (s. 1959) on suomalainen yhteiskunta- ja kasvatustieteilijä. Hän on toiminut urallaan usean yliopiston palveluksessa hoitaen eri virkoja assistentuureista professuureihin sekä sosiaalipsykologiassa että kasvatustieteissä.


title: Jari Eskola

text: Vuodesta 2006 Eskola on ollut Tampereen yliopiston kasvatustieteen lehtori. Ennen sitä hän toimi Kuopion yliopistossa sosiaalipsykologian yliassistenttina ja määräaikaisena professorina. Eskola teki myös pitkän päivätyön Lapin yliopistossa kasvatustieteiden tiedekunnassa. Hän on Lapin yliopiston yhteiskuntatieteiden tiedekunnan dosentti. Toinen dosentuuri hänellä on Turun yliopiston kasvatustieteiden tiedekunnassa. Eskola oli Kasvatus-lehden päätoimittaja vuosina 2004-2006.


title: Jari Eskola

text: Eskola opiskeli Tampereen yliopistossa yhteiskunta- ja kasvatustieteellisiä aineita, ja väitteli niiden tutkimusmenetelmistä Kuopion yliopistossa 1998. Hän on tullut tunnetuksi ahkerana kirjoittajana, jonka erikoisalaa ovat muiden teemojen ohella yhteiskunta- ja kasvatustieteiden tutkimusmenetelmät. Esimerkki tältä tutkimusalueelta on useisiin painoksiin ehtinyt menetelmäoppikirja "Johdatus laadulliseen tutkimukseen".


title: Jari Eskola

text: Eskola on toiminnallaan edistänyt suomalaista yhteiskunta- ja kasvatustieteellistä julkaisukulttuuria.


title: Johannes Teologin kirkko

text: Johannes Teologin kirkko voi viitata muun muassa seuraaviin kirkkoihin:


title: Gordon Banks

text: Gordon Banks (s. 30. joulukuuta 1937 Sheffield, Englanti) on englantilainen jalkapalloilija, pelipaikaltaan maalivahti.


title: Gordon Banks

text: Banks tunnetaan erityisesti saavutuksistaan Englannin maajoukkueessa, jossa hän pelasi mestaruuteen päättyneissä vuoden 1966 kotikisoissa.


title: Gordon Banks

text: Seurajoukkueessa Banks aloitti ammattilaisuransa vuonna 1955 3. divisioonaan Chesterfieldissä ja siirtyi 1959 Leicesteriin 7 000 punnalla. Banks nousi pian joukkueen ykkösvahdiksi Dave McLarenin loukkaannuttua ja esitettyään hänen korvaajanaan hyviä otteita. Vuonna 1961 joukkue pelasi FA Cupin finaalissa Tottenhamia vastaan, mutta hävisi 2-0.


title: Gordon Banks

text: Ensimmäisen maaottelunsa Banks pelasi vuonna 1963 Skotlantia vastaan. Samana vuonna Leicester pelasi jälleen FA Cupin finaalissa, tällä kertaa Manchester Unitedia vastaan, mutta hävisi 3-1. Vuotta myöhemmin Leicester kuitenkin voitti Liigacupin kaataen loppuottelussa Stoken maalein 4-3. Vuotta myöhemmin joukkue oli Liigacupissa vielä toinen.


title: Gordon Banks

text: Vuonna 1965 Banks valittiin Englannin maajoukkueen ykkösmaalivahdiksi. 1966 MM-kisoissa alkulohkossa Banks ei päästänyt selkänsä taakse maaliakaan. Ensimmäinen takaisku tuli vasta välierässä Portugalia vastaan. Banks olikin Englannin ehdottomia runkopelaajia MM-voittoon päättyneessä turnauksessa.


title: Gordon Banks

text: Vuonna 1967 Banks siirtyi Stokeen, kun hänen paikkansa Leicesterissa otti nuori paikallinen lupaus Peter Shilton. Banks pelasi maajoukkueessa 1968 EM-kisoissa, joissa Englanti sijoittui neljän parhaan joukkoon. 1970 Meksikon MM-kisoista Banks muistetaan luultavasti parhaiten alkusarjan ottelusta Brasiliaa vastaan, jossa hän kurotti kätensä Pelén tarkan puskun tielle. Englanti lopulta hävisi ottelun 0-1 Jairzinhon maalilla. Joukkue raivasi silti tiensä puolivälieriin, missä vastaan asettui Saksan liittotasavalta, Banks kärsi kuitenkin vatsakivuista eikä voinut pelata. Tämä tapahtuma sai liikkeelle useita salaliittoteorioita. Englanti hävisi ottelun maalein 3-2.


title: Gordon Banks

text: Vuonna 1972 Banks joutui auto-onnettomuuteen ja menetti toisesta silmästään näön, eikä enää kyennyt pelaamaan huippumaalivahtina. Tästä huolimatta hän siirtyi vielä 1977 Yhdysvaltoihin Fort Lauderdale Strikersiin, jossa samaan aikaan pelasi myös George Best.


title: Gordon Banks

text: Banks pelasi vuosina 1963-1972 yhteensä 73 maaottelua Englannin paidassa. Pääsarjaotteluita Englannissa hänelle kertyi 316.


title: Springfield (Illinois)

text: Springfield on Suurten järvien alueella sijaitsevan Illinoisin osavaltion pääkaupunki. Kaupungin asukasluku vuonna 2013 oli 117 006 ja pinta-ala 156 km², josta vettä on 16 km². Springfield perustettiin vuonna 1819 ja siitä tuli Illinoisin pääkaupunki 1837.


title: Bebeto

text: Bebeto, oikealta nimeltään José Roberto Gama de Oliveira (s. 16. helmikuuta 1964 Salvadorissa, Brasiliassa) on brasilialainen entinen jalkapalloilija, pelipaikaltaan hyökkääjä.


title: Bebeto

text: Bebeto aloitti seurajoukkueuransa vuonna 1983 kotikaupunkinsa joukkueessa Vitóriassa. Myöhemmin hän pelasi kotimaassaan Flamengossa, Vasco da Gamassa ja Botafogossa. Espanjassa hän pelasi Deportivo de La Coruñassa ja Sevillassa, Meksikossa Toros Nezassa, Japanissa Kashima Antlersissa ja Saudi-Arabiassa al-Ittihadissa.


title: Bebeto

text: Brasilian maajoukkueessa Bebeto debytoi vuonna 1985. MM-kisoissa hän esiintyi kolmesti: 1990, 1994 (mestaruus) ja 1998 (hopeaa). Sekä 1994 että 1998 hän teki turnauksessa kolme maalia. Hän voitti urallaan myös olympiapronssia Brasilian maajoukkueen mukana Atlantan olympialaisissa vuonna 1996.


title: Bebeto

text: Peliuransa Bebeto lopetti vuonna 2002. Maajoukkueessa hän pelasi kaikkiaan 75 ottelua ja teki 39 maalia. Hänet valittiin Etelä-Amerikan parhaaksi pelaajaksi vuonna 1989.


title: Bebeto

text: Vuonna 2010 hänet valittiin Rion osavaltion parlamenttiin.